Nacionalinė švietimo agentūra

GARGŽDŲ „KRANTO“ PAGRINDINĖS MOKYKLOS VEIKLOS

TEMINIO IŠORINIO VERTINIMO ATASKAITA

2021-12-09 Nr. A-28

Vilnius

**ĮVADAS**

**Vizito laikas** – 2021 m. spalio 25–29 d.

**Išorinio vertinimo tikslas** – įvertinti įtraukiojo ugdymo įgyvendinimo kryptingumą mokykloje. Vykdant teminį išorinį vertinimą, vadovaujamasi įtraukties visiems samprata, kuri Europoje ir kitose pasaulio šalyse laikoma pažangia, tvaria ir siejama su sėkmingu visų mokinių dalyvavimu bendrame ugdymo procese. Įtraukties visiems samprata grindžiama požiūriu, kad visi mokiniai skirtingi, todėl ugdymo procesas mokykloje modeliuojamas kuriant lanksčią mokymosi aplinką, kurioje dalyvauti gali visi skirtingų galimybių ir poreikių mokiniai. Mokykloje žinoma, su kokiais barjerais gali susidurti kiekvienos klasės mokiniai, kaip kelti lanksčius, kiekvienam mokiniui suvokiamus tikslus, kokių skirtingų veiklos / mokymosi metodų ir priemonių jiems pasiūlyti.

Vertintojų komanda vadovaujasi Lietuvos Respublikos švietimo, mokslo ir sporto ministro 2021 m. liepos 9 d. įsakymu Nr. V-1254 „Dėl mokyklų, vykdančių bendrojo ugdymo programas, veiklos teminio išorinio vertinimo, organizuojamo 2021–2022 metais, temos, klausimų ir vertinimo rodiklių nustatymo“ patvirtintais analizuojamos temos – įtraukiojo ugdymo įgyvendinimo kryptingumas mokyklose, vykdančiose bendrojo ugdymo programas, – vertinimo rodikliais ir nustatytais klausimais.

Vertintojai stebėjo 55 veiklas (pamokas, klasės valandėlę, specialiojo logopedo pratybas) ir kitą įstaigos veiklą: vadovų ir personalo darbą, mokinių elgesį, santykius pertraukų metu klasėse, koridoriuose. Vizito metu vertintojai kalbėjosi su mokyklos darbuotojais, savivaldos institucijų atstovais, analizavo veiklos dokumentus, pagrindinio ugdymo pasiekimų patikrinimo (toliau – PUPP), nacionalinio mokinių pasiekimo patikrinimo (toliau – NMPP) ataskaitas, Nacionalinės švietimo agentūros (toliau – NŠA), Švietimo valdymo informacinė sistemos (toliau – ŠVIS), Savininko (steigėjo) pateiktą informaciją (toliau – SPI), interneto svetainėje skelbiamą informaciją, Nacionalinės švietimo agentūros atliktą Gargždų „Kranto“ pagrindinės mokyklos mokinių, tėvų ir pedagogų nuomonės apie įtraukiojo ugdymo įgyvendinimą mokykloje tyrimą (toliau – NŠA tyrimas).

Vertinimo procese ir ataskaitoje taikyta penkių vertinimo lygių skalė, Gargždų „Kranto“ pagrindinės mokyklos veiklos kokybei įvertinti panaudoti 3 vertinimo lygiai:

**- „gerai“** – veikla viršija vidurkį, tinkama, paveiki, potenciali, lanksti (3 lygis); taip įvertintą mokyklos patirtį verta skleisti įstaigoje;

**- „patenkinamai“** – veikla vidutiniška, bet nesisteminga, neišskirtinė (2 lygis); t. y. mokykloje yra ką tobulinti, verta stiprinti ir plėtoti;

**- „prasta“** – veikla nepatenkinama, neveiksminga, netinkama, nekonkreti (1 lygis); t. y. veiklą būtina tobulinti, mokyklai būtina išorinė pagalba.

Ataskaitoje pateiktos išvados ir rekomendacijos priimtos bendru vertintojų komandos sutarimu, atsižvelgiant į teminio vertinimo metu surinktus bei prieš vertinimą išnagrinėtus Gargždų „Kranto“ pagrindinės mokyklos veiklos duomenis.

Vertintojų komanda dėkoja Gargždų „Kranto“ pagrindinės mokyklos bendruomenei už dalykišką ir konstruktyvų bendradarbiavimą.

**I. MOKYKLOS KONTEKSTAS**

Gargždų „Kranto“ pagrindinė mokykla prieš 10 metų tapo pagrindine mokykla, 2022–2023 mokslo metais mokykla taps progimnazija. Geografinė padėtis (mokykla prie miesto parko, sporto mokyklos, šalia teka Minijos upė) teikia galimybių netradicinėms pamokoms, mokinių judumui, gamtosauginiam ugdymui (iškovotos devynios Žaliosios vėliavos, veikia geologijos muziejus ir jaunųjų geologų būrelis, vykdomos Jungtinių Tautų švietimo, mokslo ir kultūros organizacijos (UNESCO) asocijuotų mokyklų veiklos). Mokinių skaičius didėja, mokytojų netrūksta, mokymo lėšų stygius nejaučiamas.

Pirminiai susitikimai su mokyklos bendruomene surengti nuotoliniu būdu.

Vertinimo savaitę vienos klasės / grupės mokiniams ugdymo veiklos buvo organizuojamos toje pačioje mokymo patalpoje, kad būtų išvengta srautų maišymosi. Dauguma mokytojų dalykininkų *vaikščiojo* po kabinetus, todėl apribota galimybė naudotis sava kabineto įranga ir priemonėmis. Tai didino mokytojų darbo krūvį (pasiruošimą pamokoms ir jų vedimą). Vertinimo savaitę dirbo 40 iš 51 1–10 klasių mokytojų. Iš viso nestebėtos antrųjų užsienio kalbų, informacinių technologijų pamokos, nuotolinis ir / ar hibridinis ugdymas. Viena iš trijų direktoriaus pavaduotojų ugdymui, kuruojanti pradines klases ir mokyklos veiklos kokybės įsivertinimą, vertinimo savaitę turėjo nedarbingumo pažymą, kita direktoriaus pavaduotoja ugdymui šias pareigas eina nuo 2021 m. rugsėjo mėnesio (dirba 0,5 etato, vadovauja Metodinei tarybai).

Mokyklos direktoriui 2021 metams suformuluotos keturios metinės užduotys: 1. Iš Europos Sąjungos struktūrinių fondų ir valstybės biudžeto finansuojamas projektų veiklas orientuoti į mokyklos strateginių tikslų įgyvendinimą – mokinių mokymosi pasiekimų ir pamokų lankomumo gerinimą, mokyklos, kaip besimokančios organizacijos, kūrimą. 2. Tobulinti mokytojų informacinio raštingumo kompetencijas, įgalinančias kokybiškai organizuoti ugdymo procesą mokyklai dirbant nuotoliniu būdu. 3. Pasiekti, kad per ataskaitinį laikotarpį aukštesniuoju lygiu besimokančių mokinių padaugėtų bent 5 procentais. 4. Patobulinti iki šiol vykdytą vidaus kontrolę, siekiant, kad ji taptų veiksminga, apjungianti visas vidaus kontrolės sritis. Trys iš keturių mokyklos direktoriui 2021 metams suformuluotų užduočių tiesiogiai susijusios su mokytojų kompetencija, stiprinant jų informacinių technologijų (IT) valdymo gebėjimus (atliepiant nuotolinį ir hibridinį ugdymą) ir ugdymo proceso organizavimu bei jo kokybės gerinimu, orientuojantis į aukštesniu lygiu besimokančių mokinių skaičiaus didėjimą. 2021–2022 m. m. I pusmečio Gargždų „Kranto“ pagrindinės mokyklos veiklos plane, patvirtintame direktoriaus 2021 m. spalio 11 d. įsakymu Nr. V1-289, pateiktoje ataskaitoje 15,9 proc. mokytojų (44 respondentai, neišskiriami 5–10 klasėse dirbantys mokytojai) nurodo, kad reikia tobulinti *Komunikacinę ir informacijos valdymo* kompetenciją. Direktoriaus numatytas siektinas rezultatas: „Visi 5–10 klasėse dirbantys mokytojai mokslo metų pabaigoje yra pasirengę 2021–2022 m. m. dirbti su „Office 365““. Visų keturių užduočių rezultatų vertinimo rodikliai nenumato, kaip bus vertinamas atliktų užduočių poveikis, siekiant mokyklos pažangos ir geresnių mokinių pasiekimų. Du vertintojų nustatyti tobulintini veiklos aspektai susiję su ugdymo organizavimu bei su lyderyste ir vadyba.

1. **ĮTRAUKIOJO UGDYMO ĮGYVENDINIMO KRYPTINGUMAS MOKYKLOSE: STIPRIEJI IR TOBULINTINI MOKYKLOS VEIKLOS ASPEKTAI**

**STIPRIEJI MOKYKLOS VEIKLOS ASPEKTAI**

1. Optimalus išteklių paskirstymas, tenkinant visų mokinių poreikius (1.1.5 – 3).
2. Kolegialus mokymasis, siekiant mokinių įvairovės pažinimo (1.4.2 – 3).
3. Potencialus reiklumas sau, užtikrinant visų mokinių įtrauktį (1.8.1 – 3).
4. Įtraukios kultūros kūrimas (2.2.4 – 3).

**TOBULINTINI MOKYKLOS VEIKLOS ASPEKTAI**

1. Planų gyvumas ir dermė, siekiant kiekvieno mokinio ūgties (1.1.4 – 2).
2. Visų mokinių motyvuojantis įtraukimas į mokymosi procesą (2.2.1 – 2).
3. Kiekvieno mokinio pasiekimų vertinimas ir pažanga (2.3.3 – 2).
4. **ĮSIVERTINIMO VEIKSMINGUMO MOKYKLOS PAŽANGAI ĮVERTINIMAS**

Gargždų „Kranto“ pagrindinė mokykla veiklos kokybę įsivertina vadovaudamasi Lietuvos Respublikos švietimo ir mokslo ministro 2016 m. kovo 29 d. įsakymu Nr. V-267 patvirtinta Mokyklos, įgyvendinančios bendrojo ugdymo programas, veiklos kokybės įsivertinimo metodika. Pokalbio metu įsivertinimo grupės nariai teigė, kad įsivertinimo procesas prisideda prie įstaigos tobulėjimo ir pažangos: apklausų metu ir kt. būdais surinkti duomenys tampa išvadų ir rekomendacijų pagrindu – naudojami strateginio, metinės veiklos plano rengimui ir kasdienių veiklų tobulinimui, tačiau šiais mokslo metais įsivertinimo procesas – sudėtingas, nes ir šiuo metu vienai grupės narei nustatytas teigiamas COVID-19 testas, o grupės koordinatorė, direktoriaus pavaduotoja ugdymui, kuri yra ir švietimo konsultantė, turi nedarbingumo pažymą. Nuo 2021 m. rugsėjo 1 d. prie grupės veiklos prisidėjo dvi naujos narės, tačiau jos negalėjo įvardinti šių mokslo metų savo grupės prioritetų ir planuojamų veiklų.

Pirmojo nuotolinio susitikimo metu direktoriaus pavaduotoja ugdymui pristatė mokykloje vykstančius įsivertinimo procesus: duomenims rinkti ir apdoroti naudojama tiesioginės Nacionalinės švietimo agentūros interneto sistemos „IQES online Lietuva“ ([www.iqesonline.lt](http://www.iqesonline.lt/)) platforma, plačiai taikomi antrinių duomenų šaltiniai (pvz., kiekybiniai mokyklos stebėsenos duomenys, mokinių pažangos ir mokymosi pasiekimų duomenys, mokytojų ir vadovų įsivertinimo ir atestacijos duomenys, įvairių mokykloje vykdytų apklausų, tyrimų duomenys ir kt.).

Pastaruoju metu daug dėmesio skirta pedagogų darbo, ugdomosios veiklos kokybei gerinti, procesas vyko šiomis kryptimis:

* Trišaliai (mokinys – mokytojas / klasės vadovas – tėvai (globėjai, rūpintojai), (toliau – tėvai) pokalbiai, kurių metu reflektuojama, kokios mokymosi sėkmės ir sunkumai (1–3 kartai per mokslo metus 1–4 klasėse; 5–10 klasėse – projekto „Ugdymo organizavimo ir mokymosi pagalbos teikimo modelių žemų mokinių pasiekimų gerinimas“ veiklų metu).
* Įgyvendinama mokinio individualios pažangos stebėjimo ir vertinimo sistema („Sėkmės planas“ leidžia kiekvienam mokiniui išsikelti mokymosi tikslus ir jų siekti).
* Suburta nuolat besimokančių mokytojų komanda, skirta suaktyvinti gerosios patirties sklaidą, gerinti vedamų pamokų kokybę.
* Sėkmingai įgyvendinama mokytojų ir mokytojo padėjėjų mokymosi visą gyvenimą nuostata (tai leistų sistemingiau teikti pagalbą įvairių poreikių mokiniams, kad jie patirtų mokymosi sėkmę).

Planuojama:

* Kurti paveikias įtraukiojo ugdymo praktikas, tokiu būdu gerinant mokytojų ir mokytojų padėjėjų darbo su mokiniais, turinčiais specialiųjų ugdymosi poreikių, kompetencijas (planuojama surengti tęstinius mokymus mokytojams ir mokytojų padėjėjams dėl įtraukiojo ugdymo, o mokslo metų pabaigoje mokyklos komanda savo patirtimi dėl įtraukiojo ugdymo praktikų kūrimo pasidalintų su Klaipėdos rajono mokytojais).
* Didinti mokinio pagalbos plano funkcionalumą (numatyta švietimo pagalba, ją teikiantys specialistai, tikslai ir intensyvumas mokiniui).
* Organizuoti metodinės veiklos ir kvalifikacijos tobulinimo renginius, skirtus mokytojams, apie ugdymo diferencijavimą, mokinių dalyvavimą keliant individualius, su kiekvieno mokymosi galimybėmis, interesais ir siekiais derančius ugdymosi tikslus, renkantis temas, užduotis, problemas, mokymosi būdus ir tempą.
* Mokyklos pažangos anketoje teiginio „Per pamoką turiu galimybę pasirinkti įvairaus sudėtingumo užduotis“ įvertis pakiltų nuo 2,3 bent iki 2,5.
1. **VERTINAMŲ VEIKLOS SRIČIŲ VERTINIMAS**
2. **Vertinimo sritis: LYDERYSTĖ IR VADYBA**

**Vertinimo lygis: 2 lygis**

|  |  |
| --- | --- |
| **Rodiklis, vertinimo lygis** | Vertinimo pagrindimas,*apibendrinimas* |
| * 1. Perspektyva ir bendruomenės susitarimai, 2 lygis
 | * Perspektyva ir bendruomenės susitarimai įtraukčiai neblogi. Mokyklos filosofijoje „Mokomės visi“ ir vizijoje „Pažangos siekiantys mokiniai, bendradarbiaujantys tėvai, profesionaliai tobulėjantys mokytojai, personalas, lyderystę skatinantys vadovai“ tinkamai deklaruojamas visų mokinių įtraukties siekis. Lanksčiai į mokyklos vizijos ir strateginio plano rengimą įtraukti visų mokyklos bendruomenės grupių – mokinių, mokytojų, tėvų – atstovai. Kuriant mokyklos 2020–2022 m. strateginį planą, remtasi nacionalinio lygmens švietimo dokumentais, Klaipėdos rajono savivaldybės strateginiu planu 2019–2021 m., Mokyklos pažangos 2018 m. tyrimo ataskaita, Mokyklos veiklos kokybės įsivertinimo rezultatais, PUPP ir NMPP rezultatais, mokyklos bendruomenės narių siūlymais ir rekomendacijomis. Į 2021 m. metinį mokyklos veiklos planą įtrauktos kelios Klaipėdos rajono švietimo įstaigų veiklos kryptys, kurios numatytos 2021–2022 m. m.: įtraukiojo ugdymo praktikų kūrimas ir individualios mokinio pažangos stebėjimas. Mokyklos veiklos perspektyva daugumai bendruomenės narių žinoma. Mokyklos 2021–2022 m. I pusm. (trumpojo laikotarpio) veiklos plane numatytos priemonės „Kurti paveikias įtraukiojo ugdymo praktikas ugdant mokytojų ir mokytojo padėjėjų darbo su spec. poreikių vaikais kompetencijas“, tačiau 2020–2022 m. mokyklos strateginiame plane (ilgalaikėje perspektyvoje) dėmesys įtraukčiai neakcentuojamas. Surinkti duomenys atskleidžia nesistemingą mokyklos veiklos kryptingumą, siekiant veiksmingos kiekvieno vaiko įtraukties.
* Mokykla savo veiklą tobulina atsižvelgdama į veiklos kokybės įsivertinimo (toliau – VKĮ) duomenis ir rezultatus, tariasi dėl mokyklos veiklos tobulinimo, tačiau trūksta veiklų nuoseklumo ir poveikio analizės, sistemingo mokinių pasiekimų ir pažangos į(si)vertinimo bei individualios (asmeninės) vaiko ūgties stebėjimo (žr. 2.3 punktą), švietimo pagalbos teikimo mokiniams tvarkos aprašo (visiems mokiniams, ne tik turintiems specialiųjų ugdymosi poreikių). VKĮ grupės nariai pokalbio metu negalėjo įvardyti, kaip duomenys sisteminami, kategorizuojami, kaip formuluojamos įžvalgos, įrodymai pagrindimui. Įvardyta, kad „mokyklos veiklos kokybės įsivertinimas ir tobulinimas yra tarpusavyje susiję priežasties ir pasekmės ryšiais, daro įtaką vienas kitam“. Dažniausiai taikomas anketavimo metodas: apklausiami mokiniai, mokinių tėvai ir pedagogai. Anketavimui naudojama „IQES online Lietuva“ platforma. Apklausų rezultatai pristatomi įvairiuose posėdžiuose, pateikiami strateginiame ir metiniuose planuose. Siekiant tvarios ir duomenimis grįstos vadybos, reikėtų tikslingesnio ir kryptingesnio duomenų apibendrinimo ir analizės (poveikio nustatymo) visais lygmenimis.
* 2020–2022 m. mokyklos strateginio plano VII skyriuje nurodoma, kad„strategijos tikslų įgyvendinimo analizė vykdoma kalendorinių metų pabaigoje, su ja supažindinama Mokytojų ir Mokyklos tarybos“, tačiau dokumentų analizė bei pokalbiai su mokyklos vadovais rodo, kad 2020 (kalendorinių) m. pabaigoje strateginio plano tikslų, uždavinių įgyvendinimas nebuvo reflektuojamas. Strateginio plano aptarimas surengtas 2020–2021 m. m. pabaigoje. Mokyklos 2021–2022 m. m. ugdymo planas parengtas laikantis Bendruosiuose 2021–2023 m. m. ugdymo planuose keliamų reikalavimų, neblogai atsižvelgta į mokinių poreikius, tačiau mokinių pasiekimai ir pažanga vertinami, remiantis 2012 m. (rugpjūčio 31 d. įsakymu Nr. V1-365) tvarka (žr. 2.3 punktą); nesusitarta dėl švietimo pagalbos teikimo visiems mokiniams tvarkos, darbo su tėvais formų, tėvų informavimo būdų. Mokyklos 2021–2022 m. m. I pusm. veiklos plane (patvirtintame direktoriaus įsakymu 2021 m. spalio 11 d.) numatytos priemonės dėl įtraukiojo ugdymo, tačiau neįvardijami sėkmės kriterijai ir siektinas rezultatas, kurie leistų išsiaiškinti, ar veikla įgyvendinama, kur link mokykla juda. Be to, išanalizavus mokyklos dokumentus, nefiksuojama, kaip priimti susitarimai dėl įtraukiojo ugdymo praktikos taikymo, o pokalbių metu paaiškėjo, kad mokytojai„dar neturėjo galimybės pasikalbėti apie įtraukųjį ugdymą, pastoliavimą“. Vertintojai daro išvadą, jog planų *gyvumas* ir dermė – tobulintinas mokyklos veiklos aspektas, siekiant kryptingos įtraukiojo ugdymo raiškos.
* Tinkamai vykdoma personalo politika, atsižvelgiant į mokinių poreikius ir galimybes. Mokykloje vertinimo savaitę dirbo 40 iš 51 1–10 klasių tinkamą išsilavinimą ir kvalifikaciją turinčių pedagogų (4,9 proc. ekspertų, 52,4 proc. mokytojų metodininkų, 26,2 proc. vyresniųjų mokytojų, 16,7 proc. mokytojų). Mokykla turi beveik visus pagalbos mokiniui specialistus (psichologą, logopedą (reikia dar vieno arba 0,5 etato), spec. pedagogą, du socialinius pedagogus, 14,75 etato mokytojo padėjėjo etato.
* Pokalbių su mokyklos vadovais metu ir atlikus pateiktų duomenų analizę paaiškėjo, kad kasmet tiriamas ugdymo procesui reikalingų priemonių poreikis (vadovėlių, sporto inventoriaus ir pan.). 2019–2020 m. vienas svarbiausių prioritetų – aprūpinti mokyklą priemonėmis, kurios reikalingos mokiniams, turintiems specialiųjų ugdymosi poreikių. Visuose 46 kabinetuose yra kompiuteriai, įvairialypė įranga (multimedijos) ir / ar sąveikiosios lentos, integruotų gamtos mokslų laboratorija aprūpinta šiuolaikinėmis mokymo priemonėmis. Be to, chemijos laboratorija, technologijų kabinetai, sporto salės, geologijos muziejus sudaro tinkamas sąlygas organizuoti mokymąsi kiekvienam mokiniui pagal poreikius ir galimybes. Kaip stiprusis pamokos aspektas „Optimalus išteklių paskirstymas“ užfiksuotas 18,2 proc. stebėtų pamokų, o kaip tobulintinas – 1,8 proc. pamokų. Ugdymo(si) aplinkų vertinimo vidurkis – 2,58 (moda – 3). Tikslingai ir paveikiai įvairios mokymo priemonės naudotos 2a kl. lietuvių kalbos; 5c, 6d kl. lietuvių k. ir literatūros; 5d kl. anglų kalbos; 5b kl. gamtos ir žmogaus; 7a kl. biologijos; 3c kl. matematikos; 3d kl. muzikos; 8c kl. technologijų; 6b kl. fizinio ugdymo pamokose. Vertinimo metu stebėta, kaip tinkamai mokykla naudojasi šalia esančio miesto parko, stadiono, Minijos upės teikiamomis galimybėmis: Minijos šlaitą mokiniai matavo 6a, 6d kl. geografijos pamokose.
* Europos Sąjungos struktūrinių fondų finansuojamų projektų – „Mokyklų aprūpinimas gamtos ir technologinių mokslų priemonėmis“, „Bendrojo ugdymo turinio organizavimo modelių sukūrimas ir išbandymas bendrajame ugdyme“, „Informatika pradiniame ugdyme“, „Šiuolaikinės mokymo(si) aplinkos naudojimas gerinant matematikos dalyko pasiekimus“ – lėšomis mokykloje išplėstos mokymo(si) aplinkos, įsigytos mokymo(si) priemonės, kurios sudaro galimybę tenkinti daugumos mokinių individualius poreikius. Mokiniai, mokyklos atliktose apklausose dėl projektų metu gautos įrangos naudingumo, pozityviai vertina gautas mokymosi priemones, praturtinančias ugdymo procesą, o NŠA tyrimo duomenimis, tik 2,7 proc. (N=37) mokytojų pritaria teiginiui, kad„Mokytojams pakanka priemonių suasmenintam mokymuisi organizuoti“. Kalbantis paaiškėjo, jog informacinių technologijų (IT) įranga genda, ją nuolat būtina atnaujinti, reikia IT specialisto, galinčio mokytojams *čia ir dabar* suteikti pagalbą pagal poreikį. Darytina išvada, jog mokykla (pagal galimybes) lanksčiai naudoja materialinius ir žmogiškuosius išteklius, tenkinant įvairius mokinių poreikius ir galimybes.
 |
| 1.2. Lyderystė, 2 lygis | * Lyderystė mokymuisi ir įsipareigojimas susitarimams vidutiniški. Mokyklos vadovai vadovauja ugdymo plano įgyvendinimui, vykdo ugdymo proceso stebėseną, inicijuoja dalyvavimą ugdymo procesui tobulinti skirtuose projektuose (žr. 1.1 punktą). Pedagogai dalyvavo projekto „Lyderių laikas-3“ rajono komandoje, patirtimi dalijosi su Plungės, Pakruojo, Kauno ir Trakų rajonų komandomis. NŠA tyrimo teiginiui „Vadovai telkia mokyklos bendruomenę ugdymo pokyčiams“ visiškai pritaria 51,2 proc. pedagogų ir 25 proc. 5–8 kl. mokinių tėvų. Per 35 proc. pedagogų visiškai pritaria teiginiui, kad„Mokytojai pasitiki mokyklos vadovais kaip partneriais, pagalbininkais ir patarėjais“. Paminėtina, jog pokalbių su Mokyklos taryba ir iniciatyviais tėvais metu įvardinti pradinių klasių mokytojai, šokio mokytoja, skautų vadovė ir nuo šių mokslo metų prie vadovų komandos prisidėjusi direktorės pavaduotoja ugdymui. NŠA tyrime 25,9 proc. 5–8 kl. mokinių pritaria teiginiui, jog „Mokyklos vadovai man yra autoritetas“. Iš pateiktų duomenų matyti, jog vadovų lyderystę skirtingos mokyklos bendruomenės grupės vertina skirtingai. 55,8 proc. pedagogų pritaria NŠA tyrimo teiginiui, kad „Vadovai palaiko profesinį įsivertinimą (savianalizės anketos), refleksiją ir tobulėjimą“, tačiau vertintojai užfiksavo, jog mokytojų savianalizės formos nukreiptos į kiekybinių, o ne kokybinių rezultatų stebėjimą (žr. 1.8 punktą). Ne visi mokyklos vadovai pritaria profesiniam įsivertinimui: „Trejų metų veikla vertinta *Gerai* dėl nepakankamai rimto požiūrio į metinį vertinimą kaip į savo veiklos refleksiją“. Diskusijų kultūra, plėtojama Mokyklos tarybos, Mokytojų tarybos, Metodinės tarybos posėdžių metu, tikėtina, jog mažai paveiki, tai daugiau informacijos perdavimo būdas. Mokykloje yra iniciatyvių pedagogų, pagalbos mokiniui specialistų, pripažįstamų bendruomenės, gebančių paveikiai dirbti, tinkamai įgyvendinti priimtus susitarimus savo veiklose, skleisti gerąją patirtį ne tik mokykloje, bet ir už jos ribų. Mokyklos vadovai periodiškai imasi tiesioginių veiksmų strategijai ir veiklos programoms įgyvendinti (sudaro darbo grupes, vadovauja mokyklos strateginio, metinio veiklos bei ugdymo plano rengimo grupėms, rūpinasi šių planų pristatymu mokyklos bendruomenei, vadovauja įgyvendinimui, skatina pasidalytąją lyderystę dalyvaujant projektuose, metodinėje veikloje), kasdieniu elgesiu neblogai demonstruoja sutartas mokyklos vertybes ir socialinius emocinius gebėjimus, tačiau įtraukiajai lyderystei daro vidutinišką poveikį.
 |
| 1.3. Mokyklos savivalda, 2 lygis | * Mokyklos savivalda neišskirtinė. Kalbantis su mokyklos vadovais paaiškėjo, kad dauguma savivaldos institucijų linkusios bendradarbiauti ir aktyviai veikti priimant sprendimus dėl mokyklos strategijos įgyvendinimo. Mokyklos tarybos nariai nelabai galėjo įvardyti, kokie paskutiniai susitarimai priimti, kokios jų iniciatyvos pateiktos ir įgyvendintos, bet tartasi su mokyklos direktoriumi dėl kompiuterizavimo, spintelių, poilsio erdvių kūrimo galimybių, tačiau plėtojant pokalbį paaiškėjo, kad jie žino, kur link eina mokykla, ko siekia, už ką gali jai padėkoti, ką reikėtų keisti, tobulinti, žino ir argumentuotai paaiškina, kodėl jų vaikai mokosi Gargždų „Kranto“ pagrindinėje mokykloje.
* Direktoriaus 2020 m. veiklos ataskaitoje, įgyvendinant Mokyklos 2020–2022 m. strateginio plano antrąjį tikslą, su teiginiu„Visi mokyklos darbuotojai dažnai kviečiami dalyvauti sprendimų priėmimo procese“ visiškai sutinka 32,6 proc. mokytojų. Išorinio vertinimo metu kalbantis su Mokyklos tarybos nariais užfiksuota, kad Mokyklos tarybos nariams „atsiunčiami planavimo dokumentai (strateginis planas, direktoriaus veiklos ataskaita, tvarkos ir kt.) susipažinimui ir jau nuo mūsų pačių priklauso, kiek ten mes juos skaitome“. NŠA tyrime 5–8 klasių mokinių tėvai (N=80) teiginiui „Tėvai mokykloje jaučiasi laukiami“ visiškai pritaria 30 proc., o 2–4 klasių mokinių tėvai (N=65) visiškai pritaria 35,4 proc. Į mokyklos veiklas įsitraukiama pagal kiekvieno Mokyklos tarybos nario norą ką nors keisti / veikti dėl kiekvieno mokinio sėkmės.
* Dalies mokinių interesams atstovauja Mokinių prezidentūra, veikia „Arbatos klubas“ (diskusijų klubas), sudaromos galimybės dalyvauti įvairiose neformaliojo švietimo veiklose, organizuoti renginius (pvz., šv. Patriko dieną, Pyragų (tolerancijos) dieną). Mokinių prezidentūra renkasi kartą per savaitę, „aptaria taisykles, savanorystę, klasių reikalus“. Paminėtina tai, kad vertinimo savaitę pokalbių su mokiniais metu užfiksuota, jog„su jais dėl nieko nesitariama, nieko neklausiama“. NŠA tyrime teiginiui„Mokyklos bendradarbiavimas su socialiniais partneriais yra labai formalus“ visiškai pritaria tik 3,2 proc. (N=31) pedagogų. Mokykloje nesistemingai priimami sprendimai tiek dėl mokyklos ateities siekių, tiek dėl kasdienio gyvenimo.
 |
| 1.4. Veikimas kartu, 3 lygis | * Veikimas kartu yra paveikus. Mokyklos veikloms vykdyti sudaromos įvairios ilgalaikės (veiklos kokybės įsivertinimo) ir laikinosios (strateginio plano, ugdymo plano rengimo ir pan.) darbo grupės, kurios analizuoja, planuoja, kaip aktualizuoti ugdymo turinį įvairių poreikių mokiniams. Kalbantis su mokyklos vadovais paaiškėjo, kad bendri susitarimai dėl laikinųjų grupių sudarymo„galioja jau nuo seno, vadovaujantis dviem pagrindiniais principais: savanoriškumu ir problemos laikinoje grupėje sprendimo kompetencija“. Grupių sudarymą įsakymu inicijuoja mokyklos direktorius.
* Pokalbiai ir dokumentų analizė rodo, kad tinkamai bendradarbiauja pradinio ugdymo mokytojai, organizuodami pažintines-edukacines veiklas miesto bendruomenei mokinių atostogų metu, kai į veiklas įtraukiami įvairių sričių specialistai ir bendruomenės nariai. Spec. lavinamųjų klasių ugdytiniai į veiklas įtraukiami įvairių meninių, projektinių veiklų metu, pavyzdžiui, minint „Pyragų“ (tolerancijos) dieną, naudojantis kultūros paso teikiamomis galimybėmis ir pan. NŠA tyrimo teiginiui„Mūsų mokykloje mokytojams dažnai trūksta laiko bendradarbiavimui“ visiškai pritaria tik 7,1 proc. pedagogų (N=42).
* Pokalbių metu įvardyta, kad iškilus įvairių mokinių elgesio problemoms, pedagogai gali pasitelkti sensoriniame kambaryje dirbančio mokytojo padėjėjo pagalbą ar kitų pagalbos mokiniui specialistų pagalbą. NŠA tyrimo teiginiui„Mūsų mokykloje mokinio elgesio problemų sprendimas – konkretaus mokytojo reikalas“ visiškai pritaria 9,3 proc. pedagogų (N=43).
* Mokykloje yra mokytojų, kurie dalijasi patirtimi, atradimais, sumanymais ne tik su mokyklos kolegomis, bet ir su šalies ar rajono pedagogais (pradinio ugdymo mokytojai dalijosi patirtimi apie mokinių individualios pažangos fiksavimą pradinėse klasėse; bendradarbiavimo vizitas į Klaipėdos Martyno Mažvydo progimnaziją pasidalyti įtraukiojo ugdymo praktikomis; sklaida mokyklos metodinėse grupėse apie įtraukiojo ugdymo praktikas ir pan.), tačiau vertintojų stebėtose pamokose, kaip tobulintinas mokyklos veiklos aspektas, išskirtas „Kiekvieno mokinio pasiekimų vertinimas ir pažanga“, kalbinti Metodinėje grupėje pedagogai negalėjo įvardyti, kas yra pastoliavimas. NŠA tyrimo teiginiui „Mūsų mokykloje mokytojai visada sulaukia paramos ir emocinio palaikymo iš kolegų“ visiškai pritaria 33,3 proc. pedagogų (N=42). Mokykloje stengiamasi kurti geranoriškumu ir kolegialia pagalba grindžiamus santykius (žr. 1.8 punktą), kuriems reikia kurti palankias sąlygas, siekiant aukštesnių rezultatų (žr. 2.2, 2.3 punktus).
* Mokyklos vadovai teigia, kad mokykla tinkamai įgyvendina mokytojų ir mokytojų padėjėjų mokymosi visą gyvenimą nuostatą, todėl dauguma mokyklos pedagogų dalyvauja įvairiuose mokymuose, seminaruose, studijuoja, rengia seminarus, dalyvauja konferencijose (skaito pranešimus), organizuoja tarpdalykinį bendradarbiavimą neformaliajame ugdyme, kultūrinius ir edukacinius renginius STEAM (gamtos mokslų, technologijų, inžinerijos, meno ir matematikos taikymo) tematika, dalijasi patirtimi su mokyklos ir rajono mokytojais apie integruotas veiklas, stebi kolegų pamokas, tokiu būdu sužinomos naujausios didaktinės nuostatos, formuojamos teorinės galimybės gilintis į mokymo(si) paradigmos dedamųjų aspektų sampratas, į ugdymo(si) procesą įtraukiant kiekvieną mokinį (žr. 1.8 punktą).
* Kalbantis Metodinėje taryboje ir analizuojant dokumentus paaiškėjo, jog, mokydamiesi lietuvių kalbos ir literatūros bei matematikos, dauguma 9–10 klasių mokinių nepasiekia aukštesniojo lygio, dalis 5–8 klasių mokinių turi tik po vieną pagrindinio lygmens įvertinimą, kai visi kiti yra aukštesniojo. Surengus įvairių sričių pedagogų diskusijas, situacija iš esmės pasikeitė: 5–8 klasėse daugiau mokinių ėmė mokytis aukštesniuoju pasiekimų lygiu. 10,3 proc. respondentų NŠA tyrimo teiginiui (N=39) „Mokykloje trūksta laiko analizuoti, kas trukdo mokytis konkrečiam vaikui“ visiškai pritaria, o teiginiui „Mokykloje yra numatytas laikas mokytojams kartu analizuoti kiekvieno mokinio pažangą, planuoti tolesnį jo mokymąsi“ visiškai pritaria 23,8 proc. (N=42) respondentų. Mokytojų bendradarbiavimas turi tiesioginės įtakos kiekvieno mokinio pasiekimams ir pažangai, tai vertintojų komanda išskyrė kaip tobulintiną mokyklos veiklos aspektą (žr. 2.3 punktą).
* Mokykloje pedagogai nekonkuruoja tarpusavyje, yra atviri, jiems svarbi kolegų nuomonė: 51,2 proc. (N=41) NŠA tyrime dalyvavusių pedagogų visiškai pritaria teiginiui, kad „Kiekvienas specialistas mūsų mokykloje turi lygias galimybes darbui ir karjerai“. Tik 7,1 proc. (N=42) NŠA tyrime dalyvavusių pedagogų teiginiui „Kitų kolegų nuomonė apie mano darbą man yra mažai naudinga“visiškai pritaria. Tinkamai nukreipus pozityvų mokytojų profesionalumą – tikslinga siekti visų mokinių motyvuojančio įtraukimo į mokymosi procesą ir tokiu būdu sustiprinti mokyklai siūlomą tobulinti aspektą (žr. 2.2 punktą).
* Kalbantis su mokyklos savivaldos institucijomis ir analizuojant dokumentus paaiškėjo, jog mokykloje taikoma praktika stebėti kolegų pamokas. 81,4 proc. (N=43) NŠA tyrime dalyvavusių pedagogų teiginiui „Mokykloje įprasta stebėti kitų kolegų pamokas“visiškai pritaria. Mokyklos vadovai taip pat stebi pamokas (direktoriaus teigimu, apie 20 pamokų per mokslo metus), aptaria jas su mokytojais, vertina sutartais kriterijais. 2021–2022 m. m. mokykloje planuojama vykdyti mokytojų ir mokytojų padėjėjų bendradarbiavimo stebėseną. Metodinėje taryboje periodiškai tariamasi, atkreipiamas dėmesys į mokiniui kylančius mokymosi ar elgesio sunkumus, susitelkiama į alternatyvių būdų ir metodų, padedančių mokiniui įveikti problemas, paiešką. Kolegialaus mokymosi poveikis ugdymo(si) kokybei Metodinėje taryboje neanalizuojamas.
* 57,5 proc. (N=40) NŠA tyrime dalyvavusių pedagogų visiškai pritaria teiginiui, kad„Mūsų mokykloje veikia paramos naujam darbuotojui sistema“, tai patvirtina ir pedagogai. Kalbantis su pedagogais paaiškėjo, jog su naujai pradėjusiais dirbti mokytojais kolegos arba priskirti mentoriai dalijasi patirtimi, bet nesudaro sąlygų stebėti jų praktinių veiklų (pamokų). Pokalbio su Vaiko gerovės komisijos (toliau – VGK) nariais metu užfiksuota, kad paveikus kolegialus mokymasis vyksta tarp daugumos mokytojų, specialiosios pedagogės, logopedės – aptariant specialiųjų ugdymosi poreikių turinčių mokinių ugdymą(si). Paminėtina tai, jog SPI pateiktoje informacijoje, kaip tobulintinas aspektas įvardijamas paveikesnis „bendradarbiavimas tarp pagalbos mokiniui specialistų“. Remdamiesi surinktais duomenimis, vertintojai teigia, kad kolegialus mokymasis, siekiant mokinių įvairovės pažinimo – tinkamas ir išskiriamas kaip stiprusis mokyklos veiklos aspektas.
 |
| 1.5. Bendradarbiavimas su tėvais (globėjais, rūpintojais), 3 lygis | * Bendradarbiavimas su tėvais tinkamas. Tėvų, mokinių, mokytojų ir mokyklos vadovų bendravimo kultūra pagrįsta geranoriškumu, pagarba, pasitikėjimu, bendravimas ir bendradarbiavimas su tėvais stiprina bendruomenės santykius, daro įtaką mokinių ugdymosi pasiekimams, tėvai jaučiasi esą svarbūs, gerbiami ir vertinami. Pokalbio su Mokyklos tarybos nariais, Tėvų komiteto nariais ir iniciatyviais tėvais metu džiaugtasi, kad mokykloje sudarytos sąlygos ugdytis įvairių poreikių ir galimybių vaikams, kad veikia 4 pailgintos dienos grupės, kurias lanko apie 120 1–4 kl. mokinių, kad tinkamai išspręstas mokinių pavėžėjimo klausimas skatina prisidėti vaikus, gyvenančius ir kitose seniūnijose.
* Mokyklos bendruomenėje susitarta dėl tėvų informavimo: apie mokinių pasiekimus informuojama vadovaujantis Elektroninio dienyno tvarkymo nuostatais. Tėvams informacija teikiama el. dienyne (toliau – TAMO), esant reikalui, bendraujama individualiai, el. paštu, telefonu (šiuo metu beveik visi tėvai prisijungę elektroninėje TAMO platformoje). Kai kurie tėvai kviečiami į VGK posėdžius, ten kartu su mokiniais analizuojamos pamokų nelankymo priežastys, priimami sprendimai situacijai keisti. Pokalbių su pagalbos specialistais metu teigta, kad vyksta ir individualus darbas su mokinių tėvais dėl įvairių elgesio, emocijų, mokymosi problemų. Kalbantis su VGK nariais užfiksuota, kad su tėvais tariamasi dėl individualių planų sudarymo mokiniams, kurie mokosi namuose, ar kurie grįžę iš užsienio. 40,6 proc.NŠA tyrime dalyvavusių 2–4 klasių mokinių tėvų (N=64)teiginiui „Tėvai yra įtraukiami į mokyklos gyvenimą“ visiškai pritaria, tokia ir 34,6 proc. 5–8 klasių mokinių tėvų (N=81) nuomonė.
* Pokalbių metu paaiškėjo, kad svarbiausias veiklos aspektas per pastaruosius metus turėjęs reikšmingą poveikį mokyklos veiklos kokybei ir geresniems mokinių pasiekimams – trišaliai pokalbiai (mokinys – mokytojas / klasės vadovas – tėvai) ir kartu pildomas „Sėkmės planas“. NŠA tyrimo teiginiui „Mokykloje mokytojų ir tėvų susitikimai, aptariant vaiko pažangą, gerina mokymosi rezultatus“ 57,8 proc. 2–4 klasių mokinių tėvai (N=64) visiškai pritaria, tokia ir 50,6 proc. 5–8 klasių mokinių tėvų (N=79) ir 54,8 proc. pedagogų (N=42) nuomonė. Kalbantis su mokiniais paaiškėjo, kad ne visi dalyvauja minėtuose trišaliuose pokalbiuose, kad juose ne visada dalyvauja dalyko mokytojai, – dažniausiai klasės vadovas, mokinys ir vienas iš tėvų. Kalbintų mokinių nuomonės dėl „Sėkmės plano“ ir trišalių pokalbių poveikio skiriasi – dalis pritaria ir vertina šią veiklą, kita dalis nemato šios veiklos poveikio ir konstatuoja, jog „ne tai mus skatina siekti tikslų“.
* Mokykloje stengiamasi ieškoti netradicinių bendradarbiavimo su tėvais formų: Mokytojų dieną tėvai mokiniams pristato savo profesiją; yra tėvų, kurie veda edukacijas (meduolių dekoravimo); pradinių klasių mokytojos organizuoja klasių išvykas su tėvais; mokykla visam miestui rengia Šeimos šventę. Mokykla puoselėja savas tradicijas: kasmet organizuoja įvairius renginius, kuriuose dalyvauja dalis mokyklos bendruomenės. Pažymėtina, kad mokykla ir tėvai stengiasi bendradarbiauti, pastarieji į mokyklą gali kreiptis, jeigu tik yra poreikis, tačiau trūksta paveikių bendradarbiavimo formų palaikant ir skatinant mokinio pažangą (žr. 2.3 punktą).
 |
| 1.6. Mokyklos tinklaveika, 3 lygis | * Mokyklos tinklaveika paveiki. Mokykla atvira pasauliui: yra Jungtinių Tautų švietimo, mokslo ir kultūros organizacijos (UNESCO) asocijuotų mokyklų tinklo narė, įgyvendina gamtosauginį, socialinį-emocinį ugdymą. Mokykloje veikia UNESCO klubas, o pokalbio su klubo koordinatore metu užfiksuota, kad klubo komanda mokykloje inicijuoja renginius (pvz., Tarptautinės tolerancijos dienos minėjimą). Šiuo metu klubo veikla ne tokia aktyvi.
* Organizuojant ugdymo procesą paveikiai bendradarbiaujama su vietos bendruomenės organizacijomis, vykdomi bendri renginiai, projektai, kuriuose dalyvauja įvairių galimybių ir poreikių turintys mokiniai. Pasirašytos bendradarbiavimo sutartys su neformalųjį vaikų švietimą įgyvendinančia institucija dėl vertinimų, gautų mokantis pagal neformalųjį švietimą papildančias programas; pasirašytos bendradarbiavimo sutartys su Kretingos M. Daujoto pagrindine mokykla, Radviliškio r. Alksniupių pagrindine mokykla, Plungės Senamiesčio pagrindine mokykla, Skuodo Bartuvos progimnazija, Klaipėdos technologijų mokymo centru, Klaipėdos verslo kolegija (organizuojamos konferencijos, dalijamasi gerąja patirtimi). Šios sutartys sudaro galimybę įvairių poreikių mokiniams plėsti akiratį, susitikti ir mokytis iš įvairiausių žmonių; dalyvauti kitų organizacijų renginiuose; mokytojams dalintis savomis ir perimti kitų mokyklų patirtis organizuojant įvairesnį ugdymo(si) procesą.
* Mokykla dalyvauja Krikščioniškojo Klaipėdos koledžo gabiems mokiniams organizuojamuose konkursuose, vyksta pradinių klasių mokinių konferencijos (mokiniai skaito pranešimus), pasirodo „Dainų dainelės“ konkursuose, yra Dainų ir šokių švenčių dalyviai, jaunieji geologai kasmet tampa šalies olimpiadų nugalėtojais arba prizininkais, mokykloje organizuojamos akcijos, kurios įtraukia mokytojus, mokinius ir jų tėvus („Antras daikto gyvenimas“), minima šv. Patriko (*Žaliųjų* diena), organizuojamas konkursas-festivalis „Šokio griausmas“, etninės kultūros renginiai, bendradarbiaujant su Klaipėdos VšĮ LCC tarptautiniu universitetu, dalyvaujama rajono viešojo kalbėjimo ir anglų kalbos konkursuose. Mokyklos atvirumu stengiamasi naudotis lanksčiai, tenkinant įvairius mokinių saviraiškos poreikius ir ugdymosi galimybes. Mokykla domisi kintančia aplinka, mezga socialinius ryšius, todėl mokyklos atvirumas, paremiantis įtrauktį, paveikus ir išskirtas kaip stiprusis mokyklos aspektas.
* Mokyklos 2021–2022 m. m. ugdymo plane numatyta, jog mokytojams sudaromos sąlygos organizuoti 2–3 pamokas (per mokslo metus) kitose ugdymo(si) aplinkose: muziejuose, kultūros centre, gamybos vietose, miesto bibliotekose ir kitur; ilgalaikiuose planuose numatyti ne mažiau kaip dvi (2) veiklas (per mokslo metus) organizuoti kitose aplinkose. Kalbantis su mokiniais paaiškėjo, kad pamokas, dažniausiai ne klasėje (mieste, parke, stadione, Minijos slėnyje, Kalniškės piliakalnyje), organizuoja geografijos, istorijos, fizinio ugdymo mokytojai. 2021 m. pavasarį surengta patyriminio ugdymo diena 4–10 klasių mokiniams.
* Mokykloje didelis dėmesys skiriamas mokinių pažintinei veiklai, t. y. edukacinėms kelionėms ir išvykoms (išnaudojamos visos „Kultūros paso“ galimybės). Tai aktualizuoja ugdymą, suteikia visiems mokiniams galimybę įgyti įvairesnės patirties, susitikti ir mokytis iš įvairiausių žmonių, sieti mokymąsi su asmeniniais interesais. Tačiau pokalbiai su mokytojais rodo, kad neanalizuojamas mokinių mokymosi už mokyklos ribų poveikis mokinių pasiekimams ir fragmentiškai vyksta veiklų refleksija. Prasmingumas, paremiantis įtrauktį, nesistemingas.
 |
| 1.7. Kompetencija, 2 lygis | * Kompetencija vertinama vidutiniškai. Mokytojų ir pagalbos mokiniui specialistų turimos kvalifikacinės kategorijos sudaro sąlygas mokykloje organizuoti šiuolaikišką ir įtraukųjį ugdymą. Pokalbio su Metodinės tarybos nariais metu mokytojai teigė žinantys šiuolaikinės pamokos reikalavimus, kad domisi pamokos organizavimo naujovėmis, tačiau stebėtų pamokų vertinimas rodo, kad 58,2 proc. stebėtų pamokų vyko pagal mokymo paradigmą, 27,3 proc. bandyta dirbti šiuolaikiškai ir tik 14,5 proc. surengtos šiuolaikiškai, kai daugumai mokinių sudaromos sąlygos įvairiais būdais pademonstruoti savo žinojimą. Vertinimo savaitę mokykloje stebėta pamokų, kurios vertinamos kaip paveikios ir įtraukiančios visus mokinius (žr. 2.2 punktą). Šių dalykų mokytojai galėtų dalintis gerąja įtraukiojo ugdymo patirtimi su kolegomis, padėti jiems keisti nuostatas ir spręsti kylančias didaktines problemas dėl įtraukties.
* Atlikus 2020 m. ir 2021 m. pedagogų ir pagalbos mokiniui specialistų seminarų analizę, matyti, kad pavieniai pedagogai ir pagalbos mokiniui specialistai tobulina įtraukiojo ugdymo gebėjimus. 55,3proc. (2020 m.), 17,2 proc. (2021 m.) pedagogų ir pagalbos mokiniui specialistų tobulino socialinius emocinius gebėjimusįvairiuose seminaruose / mokymuose (kai kurie ir ne kartą). Kalbantis su mokyklos mokiniais ir spec. pedagoge-logopede paaiškėja, kad mokyklos mokytojai gerbia mokinius, yra supratingi ir tolerantiški, moka dirbti su SUP turinčiais mokiniais. Esant reikalui, geranoriškai konsultuojasi su mokyklos spec. pedagoge-logopede.
* Mokytojų kvalifikacija ir įgytos kompetencijos iš dalies turi įtakos pamokų kokybei: aukščiausiais balais įvertintos mokytojų ekspertų pamokos (vidurkis 3,1 (iš 4); mokytojo metodininko (2,47 iš 4) ir mokytojo kategoriją turinčių mokytojų pamokų vertinimai (2,42 iš 4); vyresniojo mokytojo kvalifikacinę kategoriją turinčių mokytojų stebėtos pamokos rodo, kad visi penki išorės vertinimo metu stebėti pamokos aspektai nesiekia 2,5 (iš 4) ir yra žemesni už mokytojo kvalifikacinę kategoriją turinčių mokytojų. Vertinimo savaitę mokytojai geranoriškai priėmė išorės vertintojų pastebėjimus, stengėsi į juos atsižvelgti ir gerinti ugdymąsi visiems mokiniams. Darytina išvada, kad teorinį pedagogų pasiruošimo lygmenį reikia įveiklinti praktiškai – pamokoje.
 |
| 1.8. Nuolatinis profesinis tobulėjimas, 3 lygis | * Nuolatinis profesinis tobulėjimas tinkamas, *reiklumas sau* išskirtas kaip stiprusis mokyklos aspektas. Vertinimo metu stebėtų 80 proc. pedagogų darbo stažas didesnis nei 15 metų. Kalbantis su Metodinės tarybos nariais paaiškėjo, kad mokytojai žino, ką reiškia dirbti šiuolaikiškai: „tai – bendradarbiavimas, ryšys su vaikais, vaiko laisvė – kad nejaustų baimės, kad su džiaugsmu eitų į mokyklą, kad patirtų sėkmę, kad galėtų rinktis, kad jaustų kūrybinę laisvę“. 35,7 proc. NŠA tyrime dalyvavusių pedagogų visiškai pritaria teiginiui „Mokykloje kasdienėje kalboje vengiama vartoti etiketes „specialieji poreikiai“, „specukai“ ir pan.“. 2020 m. 80,9 proc. pedagogų teoriškai mokėsi ir praktiškai taikė savivaldžio mokymosi principus ir etapus. Karantinas paskatino koreguoti veiklas. Visiems 5–10 klasių mokiniams sukurtas „Sėkmės planas“, kaip vienas savivaldaus mokymosi rezultatų. Kalbantis su Mokyklos tarybos nariais ir tėvais paaiškėjo, jog siekiant sėkmės – svarbu, kad mokinys norėtų eiti į mokyklą, jaustųsi šiltas vaikų ir mokytojų bendravimas (ypač neformaliajame ugdyme).
* Dokumentų analizė rodo, kad pradinių klasių mokytojai (100 proc.) ir mokytojai dalykininkai, mokantys dalykų, kurių žinios tikrinamos, atlieka NMPP ir TIMSS rezultatų analizę pagal metodinėje mokytojų grupėje sutartą metodą (pvz., taikant „5 kodėl“), po to planuojamas ugdymo turinys klasei ir kiekvienam vaikui. Mokykla dalyvauja projekte „Ugdymo organizavimo ir mokymosi pagalbos teikimo modelių žemų mokinių pasiekimų gerinimui parengimas ir įgyvendinimas“. Tai, kad pedagogai teikia paramą vienas kitam, plėtojant kompetencijas, pagrindžiama NŠA duomenimis: 72,1 proc. NŠA tyrime dalyvavusių pedagogų (N=43) visiškai pritaria teiginiui „Bet kada galiu paprašyti kolegų profesinės pagalbos“. Lyginant 2020–2021 m. m. 6 klasės (šio srauto mokiniai dalyvauja žemų pasiekimų projekte) mokinių I ir II trimestro rezultatus, lietuvių kalbos ir literatūros pasiekimai pagerėjo 26,3 proc., matematikos – 36,8 proc., užsienio (anglų) kalbos – 5,2 proc. Pokalbio su Metodinės tarybos nariais metu paaiškėjo, kad „visų mokinių pasiekimai, kad ir labai mažai, bet gerėja“. Mokytojų dalijimasis ir bendradarbiavimas prisideda prie įtraukios kultūros kūrimo (žr. 2.2 punktą).
* Kalbantis su Metodinės tarybos nariais ir išanalizavus dokumentus paaiškėjo, kad mokykloje daug dėmesio skiriama mokytojų savianalizei. Direktorius inicijuoja ir Metodinėje taryboje tariasi dėl pedagogų veiklų ataskaitos-savirefleksijos. 2021 m. II pusmetį dar kartą tobulintos savirefleksijos formos ir joms pritarta Metodinėje taryboje. Pedagogų savirefleksija apima 3 dalis: veikla (23 punktai), įsivertinimas (5 punktai) ir vertinimas (rašo kuruojantis vadovas). Iš pateiktų dešimties (10) mokytojų savirefleksijų matyti, kad pedagogai kiekvienais mokslo metais renka išsamią savo darbo statistinę ataskaitą, kuriai jie pritaria (pokalbiai su Metodinės tarybos nariais) ir mano esant reikalingą, tinkamą. Tačiau atkreiptinas dėmesys į tai, kad pedagogai sistemingai ir nuosekliai neanalizuoja savo mokomų mokinių trimestro / metinių pažymių vidurkių, darbo su mokiniais, turinčiais mokymosi sunkumų, nepažangiais mokiniais, organizavimo, individualių mokinio pasiekimų gerinimo – ugdymosi rezultatų kaitos mokykloje, gabių mokinių ugdymo, individualios pažangos pokyčio.
* Veiklą pedagogai į(si)vertina ir atlikdami mokyklos vadovų inicijuotas apklausas, pvz., 78 proc. mokytojų nurodo, kad jų lūkesčius tenkina priimti vadybiniai sprendimai dėl pasirengimo dirbti nuotoliniu būdu: 85 proc. puikiai sekasi dirbti naudojantis vaizdo konferencijų ir pokalbių platforma „Zoom“, 59 proc. naudojasi elektronine mokymosi aplinka EMA, 42 proc. skaitmeninės mokymosi aplinkos EDUKA pratybomis. Mokyklos veiklos kokybės įsivertinimo grupė 2020–2021 m. m. atliko profesinių kompetencijų įsivertinimą (N=44): 88,6 proc. pedagogų gerai vertina *Bendravimo ir bendradarbiavimo* kompetenciją ir 84,1 proc. *Profesinio tobulėjimo*.
* Mokyklos vadovai skatina pedagogus dalyvauti kitų institucijų konferencijose, vesti atviras pamokas, seminarus savo mokyklos ir kitų mokyklų pedagogams ir pan. Kalbantis su mokyklos vadovais aiškėja, kad tokiu būdu sudaroma galimybė pedagogams „palyginti savo galimybes apskrities ar šalies kontekste, teikia platesnį mąstymo lauką“. Mokykla tikslingai investuoja į pedagogų kompetencijų plėtojimą ir stiprinimą: mokytojo padėjėjos studijuoja pradinio ugdymo pedagogiką, psichologiją ar švietimo vadybą įvairiuose universitetuose; socialinė pedagogė įgijo socialinio pedagogo magistro kvalifikaciją, bibliotekininkė ir klasių kuratorė edukologo kvalifikaciją, anglų kalbos mokytoja baigė švietimo vadybą (nuo 2021 m. šios mokyklos direktoriaus pavaduotoja ugdymui); mokykloje dvi sertifikuotas mokytojo patarėjos (pagal „Erasmus+“ projektų programą). Jų paslaugomis naudojosi technologijų, dailės, etikos / tikybos, istorijos, matematikos, trys pradinių klasių mokytojos, spec. pedagogė.
* 2021–2022 m. m. veiklos plano tikslas: „Mokymo keitimas mokymusi, mokytojų profesinio kapitalo auginimu (kaupimu) ir mokinių sąmoningumo ugdymu“. Trečias veiklos plano uždavinys skirtinguose šaltiniuose varijuoja. Metodinės tarybos pirmojo (1) uždavinio viena priemonė orientuota į išorę – dalintis įtraukiojo ugdymo patirtimi, kita – dalijimasis *parsivežta* įtraukiojo ugdymo praktika mokykloje, keturios priemonės nukreiptos į mokytojo ir mokytojo padėjėjo darbą. 53,6 proc. NŠA tyrime dalyvavusių pedagogų (N=28) visiškai pritaria teiginiui „Kartu su manimi pamokoje dirbantis specialusis pedagogas, mokytojo padėjėjas padeda ne tik specialiųjų poreikių turintiems, bet ir kitiems mokiniams“. 2020 m. Metodinės tarybos posėdžio metu direktorius pristatė kvalifikacijos kėlimo tvarkos aprašą ir išskyrė 2020–2022 m. prioritetus, kurie tik iš dalies susiję su 2021–2022 m. m. veiklos plano uždaviniais. Įtraukusis ugdymas 2020 m. pradžioje neįtrauktas į prioritetus, bet įrašomas 2021 m. spalio mėnesį 2021–2022 m. m. I pusm. mokyklos veiklos plane. Nesistemingas planavimas turi įtakos mokyklos rezultatams.
* Pedagogai, dirbdami nuotoliniu būdu, gana dažnai kūrybingai naudojasi kitų institucijų siūlomomis netradicinėmis pamokomis, su kolegomis studijuoja naujausią edukologinę literatūrą. Dokumentų analizė rodo, kad dauguma pedagogų 2020 m. (taip pat ir 2021 m.) pasinaudojo įvairiomis galimybėmis mokytis. Dauguma pateiktų kontaktinių ir nuotolinių seminarų, mokymų, kursų, konferencijų siejami su individualiu pedagogo pasirinkimu, iš dalies atliepiant mokyklos tikslus ir uždavinius ir kartu kvalifikacijos 2020–2022 m. prioritetus. Kai uždaviniai ir prioritetai skirtingi ir jų daug, o grįžtamasis ryšys ir poveikis sunkiai įvertinamas, lieka neaišku, kiek teorinis pedagogų pasiruošimas turi įtakos konkretaus mokinio ugdymui.
 |
| ***Stiprieji vertinamos srities veiklos aspektai*** | * Optimalus išteklių paskirstymas, tenkinant visų mokinių poreikius (1.1 – 3 lygis).
* Kolegialus mokymasis, siekiant mokinių įvairovės pažinimo (1.4 – 3 lygis).
* Potencialus reiklumas sau, užtikrinant visų mokinių įtrauktį (1.8 – 3 lygis).
 |
| ***Tobulintini vertinamos srities veiklos aspektai*** | * Planų *gyvumas* ir dermė, siekiant kiekvieno mokinio ūgties (1.1 – 2 lygis).
 |
| ***Vertinamos srities rekomendacijos*** | * Norint užtikrinti mokyklos strategijos įgyvendinimo veiksmingumą, derėtų atlikti tarpines minėto plano analizes, įvertinti išorės ir vidaus pokyčius, keliamus šalies švietimo politikos iššūkius, diegiant įtraukiąją ugdymo(si) kultūrą, jį tobulinti, siekti visų (metinio veiklos plano, ugdymo plano, VGK plano, klasės vadovų planų, ilgalaikių mokomųjų dalykų planų ir kt.) mokykloje rengiamų planų dermės.
* Mokyklai vertėtų nuspręsti, kokių aiškiai apibrėžtų laukiamų rezultatų ji siekia, numatyti, koks turėtų būti priemonių įgyvendinimo poveikis mokinių mokymosi pasiekimų gerinimui, išsiaiškinti, kaip formuluoti vertinamus uždavinius. Keisti metinio plano formą / struktūrą, kad kiekviena numatoma priemonė vestų į aiškų rezultatą.
* Mokyklai peržiūrėjus ir pertvarkius mokytojų padėjėjų darbo grafikus ir jiems paskyrus po kelis mokinius per dieną (kai tą pačią dieną dirbama su keliais mokiniais), būtų galima išspręsti mokytojų padėjėjų trūkumą ir teikti veiksmingą pagalbą didesnei daliai mokinių.
* Mokyklai vertėtų apgalvoti Metodinės tarybos, kaip mokytojų veiklos, orientuotos į ugdymo(si) kokybę, koordinavimą atliekančios savivaldos institucijos stiprinimą.
 |

1. **Vertinimo sritis: UGDYMAS(IS) IR MOKINIŲ PATIRTYS**

**Vertinimo lygis: 2 lygis**

|  |  |
| --- | --- |
| **Rodiklis, vertinimo lygis** | Vertinimo pagrindimas,*apibendrinimas* |
| 2.1. Ugdymo(si) planavimas, 2 lygis | * Ugdymo(si) tikslai neišskirtiniai. Kaip stiprusis pamokos aspektas išskirtas devyniose (9) stebėtose pamokose (16,4 proc.). Su mokiniais paveikiai aptartas pamokos tikslas, laukiamas asmeninis rezultatas, sietas su daugumos mokinių ugdymąsi įtraukiančiu aktualiu kontekstu, užfiksuotas 1d, 3b, 4c kl. pasaulio pažinimo; 2a kl. lietuvių k.; 5d kl. lietuvių k. ir literatūros; 5a ir 5b kl. tikybos; 7b kl. anglų k.; 6a kl. etikos; 6d kl. geografijos; 4a, 6c kl. matematikos; 7a kl. fizikos; 5b kl. gamtos ir žmogaus pamokose. Vertinimo metu stebėtose pamokose užfiksuota, jog SUP turintiems mokiniams ugdymosi tikslus suformulavo mokytojai. NŠA tyrime 51,6 proc. (N=67) 2–4 kl. tėvų ir 28,2 proc. (N=82) 5–8 kl. tėvų tiki, jog „Mokytojai mano vaikui padeda siekti geriausio rezultato“. Iš 211 tyrime dalyvavusių 5–8 kl. mokinių, 45,6 proc. teigia, kad „Kartu su mokytojais aptariame, ką turiu išmokti artimiausiu metu“, tačiau tik 3 proc. respondentų konstatuoja, kad „Mokytojai man dažnai leidžia pasirinkti, kokias užduotis atlikti“, 15,8 proc. respondentų teigia spėjantys užduotis atlikti pamokos metu. 48,5 proc. 2–4 kl. ir 47,6 proc. 5–8 kl. mokinių tėvų NŠA tyrime teigia, jog „Mano vaikas žino, kokių tikslų turi siekti mokydamasis“. 58,5 proc. 2–4 kl. ir 17,5 proc. 5–8 kl. mokinių tėvų mano, kad „Mokytojai geba aiškiai ir suprantamai mokyti vaikus“. 48,8 proc. mokytojų teigia, kad „Mano mokiniai žino savo mokymosi tikslus“. Tikslų kokybė mokykloje vidutiniškai atliepia kiekvieno mokinio poreikius pagal galimybes siekti pažangos.
* Mokinių įvairovės pažinimas tinkamas. Mokytojai ir pagalbos mokiniui specialistai, siekdami geriau pažinti mokinio individualius poreikius, vykdo individualius, trišalius pokalbius, individualios mokinio pažangos stebėjimą. Dalis mokytojų, siekdami geriau pažinti vaiką, vykdo pokalbius su naujai atvykusių mokinių tėvais, tai numatyta klasės vadovo planuose. Pirmų klasių mokytojai susipažįsta su priešmokyklinio ugdymo pedagogo parengtomis rekomendacijomis. Mokyklos vadovų teigimu, yra sistema, kaip mokiniai iš pradinio ugdymo pakopos perkeliami į pagrindinę: atliekamas 5-tų klasių ir naujai atvykusių mokinių adaptacijos tyrimas; 4 klasėje mokiniai susipažįsta su būsimu 5 klasės vadovu; mokslo metų pabaigoje mokytojai dalykininkai lankosi 4 klasės mokinių pamokose; rugsėjo / spalio mėnesiais visuomenės sveikatos priežiūros specialistė, spec. pedagogė-logopedė su klasių vadovais pateikia susistemintus duomenis apie būsimus penktokus. Mokytojai, klasių kuratoriai teigia, kad pastebėję mokymosi sunkumų bendradarbiauja su švietimo pagalbos specialistais ir esant poreikiui mokiniai siunčiami įvertinti ugdymosi sunkumų priežasčių pedagoginėje psichologinėje tarnyboje (toliau – PPT). Atlikto įvertinimo rezultatai aptariami VGK posėdžiuose, pristatomi mokytojams, jais remiamasi rengiant individualų ugdymo ir pagalbos mokiniui planą.
* Į mokyklą priimant mokytis iš užsienio grįžusius mokinius, VGK atlieka lietuvių k. ir matematikos pasiekimų patikrinimą pagal pačių sudarytus testus bei identifikuoja žinių lygį. Dažniausiai mokiniai priimami mokytis su bendraamžiais, tačiau pasitaiko sprendimų ir dėl mokymosi žemesnėje klasėje. Direktorės pavaduotoja ugdymui teigia, kad tokiais atvejais tariamasi su mokinio tėvais.
* 2020 m. Mokyklų pažangos anketa rodo, kad mokiniams pamokose sudaromos patenkinamos galimybės pasirinkti įvairaus sudėtingumo užduotis (mokinių nuomonė – 2,3 (iš 4), tėvų nuomonė – 2,8 (iš 4). Tai patvirtina ir NŠA statistinės ataskaitos duomenys: tik 3 proc. 5–8 klasių mokinių visiškai pritaria teiginiui, jog „Mokytojai man dažnai leidžia pasirinkti, kokias užduotis atlikti“, *tikrai ne* – konstatuoja 62,1 proc. mokinių (N=203). Tuo tarpu net 71,4 proc. mokytojų teigia, kad ruošdamiesi pamokai parengia skirtingo lygio užduočių. Pastebimi reikšmingi skirtumai tarp mokytojų ir mokinių nuomonių dėl kalbėjimo(si) apie kultūrų ir žmonių įvairovę pasaulyje pamokų metų. Kad tai tikrai daro, teigia 60,5 proc. pedagogų (N=43), tačiau visiškai patvirtina tik 17,2 proc. 5–8 klasių mokinių (N=186).
* Stebėtų pamokų analizė rodo, kad įgyvendindami ugdymosi procesą, mokytojai patenkinamai remiasi mokinių įvairovės pažinimo ir ugdymo proceso universalumo principais. Tai patvirtina ir 2021–2022 m. m. I pusm. veiklos plane išsakytas teiginys, jog būtina tobulinti darbo metodus su mokiniais, turinčiais specialiųjų ugdymosi poreikių, glaudžiau bendradarbiauti su pagalbos mokiniui specialistais. Ugdomojoje veikloje vyraujantys tradiciniai metodai atitinka tik dalies mokinių poreikius, pavienėse pamokose stebėti į aktyvią veiklą orientuoti metodai: minčių lietus (3 kartus (toliau – k.), praktinis tyrimas (3 k.), darbas poromis (10 k.), darbas grupėmis (7 k.), viktorina (1 k.), žaidimas (4 k.), diskusija (1 k.), 4K metodas (1 k.).
* 32,72 proc. stebėtų pamokų, kaip stiprųjį pamokos aspektą, vertintojai išskiria mokinių pažinimą. Šiose pamokose taikyti metodai ir būdai, priemonių parinkimas atitiko daugumos mokinių poreikius, numatytas tyrinėjimas, aktyvus mokomųjų dalykų pažinimas, sudaromos sąlygos bendradarbiauti, derinamas individualus ir partneriškas mokymas. 18,18 proc. stebėtų pamokų, mokinių pažinimas išskirtas kaip tobulintinas aspektas. Šiose pamokose į veiklas įtraukiama dalis mokinių, pasitaiko atvejų, kad mokiniai, turintys specialiųjų ugdymosi poreikių, beveik nedalyvauja nagrinėjant pamokos temą. Neišnaudojamos galimybės taikyti bendradarbiavimo, problemų sprendimo, kūrybiškumą skatinančius metodus, ugdymosi turinys visiems mokiniams pateikiamas vienu būdu. Tikslingas ir paveikus mokomosios medžiagos susiejimas su kitais mokomaisiais dalykais užfiksuotas tik 7,27 proc. pamokų: 3b kl. pasaulio pažinimo, 3d kl. muzikos, 5d kl. anglų k., 4a kl. matematikos. Paveikus mokymo ir gyvenimo ryšys stebėtas 12,73 proc. visų stebėtų pamokų. Gilesnis mokinių pažinimas, galimų kliūčių numatymas padėtų kokybiškai įgyvendinti ugdymo universalumo principą.
* Pastoliavimas (kaip ugdymo planavimo būdas, kurio metu numatomi edukaciniai sprendimai, padedantys mokiniams išvengti mokymosi kliūčių ir užtikrinti mokymosi sėkmę) neišskirtinis. Minėtas ugdymo planavimo būdas 29 proc. pamokų išskirtas kaip stiprus pamokos aspektas. Tinkamas ugdymo planavimo būdas, padedantis mokiniams išvengti mokymosi kliūčių stebėtas 5a kl. fizinio ugdymo, 2a kl. lietuvių k., 10a kl. lietuvių k. ir literatūros, 8a kl. chemijos pamokose. Mokytoja paveikiai paaiškino, kaip naudotis klasėje skelbiama medžiaga, kurią galima pasitelkti 1d kl. pasaulio pažinimo pamokoje. Lankstus refleksijos lapų, kaip medžiagos, kuria galima remtis, naudojimas užfiksuotas 7a kl. fizikos pamokose. Pokalbių su Metodinės tarybos nariais ir VGK susitikimo metu užfiksuota, jog sąvoka *pastoliavimas*, kaip pagalbos planavimo būdas, daugumai pedagogų nežinoma. Vertinimo metu stebėtų pamokų protokoluose užfiksuota, jog dažniausiai pastoliavimas neplanuojamas, o realizuojamas kaip frontali mokytojo pagalba kiekvienam mokiniui pagal poreikį. Tokia, daliai mokinių tinkama, parama pagal poreikį stebėta 5a ir 5b kl. tikybos; 1c, 6c, 7b, 8b kl. matematikos; 6b kl. technologijų; 3d kl. muzikos; 6b kl. fizinio ugdymo; 8c kl. integruotų gamtos mokslų pamokose. NŠA tyrimo duomenys rodo, kad 53,3 proc. apklaustųjų, susidūrę su sunkumais atlikdami užduotį, prašo mokytojų pagalbos. Atsakydami į klausimą „Galiu pasirinkti, kokiu būdu pristatyti atliktą darbą (žodžiu, raštu, piešiniu ir kt.)“ 25 proc. 5–8 kl. mokinių teigia, kad tokios galimybės nėra, o 13,8 proc. nurodo ją turintys. Įvertindami mokinių pastoliavimą (pagalbą) vienas kitam ir mokymąsi bendradarbiaujant, teiginiui „Mokytojai mus dažnai skirsto dirbti poromis, grupėmis“ pritaria 15,8 proc. 5–8 kl. mokinių. Vertinimo savaitę stebėtose pamokose paveikus mokinio pastoliavimas mokiniui užfiksuotas 7d kl. technologijų, 8c kl. integruotų gamtos mokslų pamokose. Vertinimo metu užfiksuota, jog pamokose pagalbą specialiųjų ugdymosi poreikių mokiniams tinkamai teikia mokytojo padėjėjas (jų mokykloje dirba 18), 7b kl. anglų k. pamokoje stebėta specialiųjų ugdymosi poreikių mokiniui sudaryta galimybė pasirinkti užduočių atlikimo būdą. Paminėtina, jog mokykloje sukurtas „Žemų mokinių pasiekimų gerinimo“ modelis. Pokalbių su mokiniais metu užfiksuota, jog dalis mokinių neįžvelgia šio modelio teigiamo poveikio, nors Mokytojų tarybos dokumentuose rašoma priešingai. Mokyklos pirminėje informacijoje nurodoma, jog 2-je kl. paskirtos konsultacijos gabių mokinių ugdymui, 4-je kl. – mokinių matematikos rezultatų gerinimui, 5–10 kl. organizuojamos trumpalaikės dalykų konsultacijos. Pastoliavimas mokykloje dažniausiai frontalus (neplanuotas) ir daro nesistemingą poveikį užtikrinant kiekvieno vaiko mokymosi sėkmę.
* Planavimo lankstumas ir nuoseklumas vidutiniški. Vertindami savo kompetencijas 79,5 proc. mokytojų dalyko planavimo ir tobulinimo kompetenciją vertina gerai, 9,1 proc. – patenkinamai, 11,4 proc. teigia, jog reikėtų tobulinti (N=44). Mokytojai, konsultuodamiesi su spec. pedagoge-logopede, rengia pritaikytas bei individualizuotas programas. Mokykloje priimtos programų formos labiau orientuotos į ugdymo turinio pritaikymą, tačiau pasigendama numatytų priemonių bei būdų, sudarančių sąlygas pasiekti ugdymosi bei asmeninių tikslų, vertinimo pritaikymo galimybių. Švietimo pagalbos specialistai teigia, kad individualūs ugdymo ir švietimo pagalbos planai rengiami bendradarbiaujant specialistams. Autizmo spektro sutrikimą turinčių mokinių individualiuose ugdymo ir švietimo pagalbos planuose pedagogai ir specialistai neaptaria mokinio galių ir sunkumų, nenumato vizualinio struktūravimo, elgesio intervencijos strategijų, aplinkos pritaikymo. Mokytojų tarybos posėdžiuose aptariama specialiųjų ugdymosi poreikių turinčių mokinių pažanga. Kasmet mokslo metų pabaigoje mokytojai pildo specialiųjų ugdymosi poreikių turinčių mokinių pasiekimų lygio lentelę.
* Mokykla įgyvendina nuoseklias ir ilgalaikes socialines ir emocines kompetencijas ugdančias programas: „Antras žingsnis“, „Laikas kartu“, „Paauglystės kryžkelės“, „Raktai į sėkmę“. Programų įgyvendinimui skiriama valanda per savaitę (iš klasės vadovavimui skirtų valandų). Mokyklos 2021–2022 m. m. ugdymo plane numatyta, kad mokykla, formuodama pagrindinio ugdymo programos turinį, iš pamokų, skirtų mokinio ugdymosi poreikiams tenkinti, mokymosi pagalbai teikti, siūlo šių dalykų modulius: dizainą, choreografiją, dvikalbį ugdymą (geografija–anglų kalba ir istorija–anglų kalba), lietuvių kalbos individualizuotą mokymą (grįžusiems iš užsienio mokiniams), etnokultūrą. Išnaudota ugdymo plano galimybė mokyti tik vienos užsienio kalbos mokinį, turintį įvairiapusių raidos, elgesio ir emocijų, bendrųjų mokymosi sutrikimų. Antrosios užsienio kalbos pamokų laiką numatyta skirti lietuvių kalbai (1 val.) ir kūrybinėms pratyboms (1 val.). Judesio ir padėties sutrikimų turintiems mokiniams, vietoj fizinio ugdymo, skiriamos 2 val. gydomajai kūno kultūrai. Mokykla atsižvelgia į mokinio sutrikimų pobūdį ir tikslingai naudoja UP pritaikymo galimybę, antrosios užsienio k. pamokos metu lavinami mokinio individualūs gebėjimai bei įgūdžiai.
* Stebėtų pamokų analizė rodo, kad planuodami pamokas mokytojai patenkinamai apgalvoja ugdymosi būdus ir priemones, kurios padėtų mokiniams siekti pamokos tikslų, retai numato užduoties atlikimo būdo pasirinkimą, pasigendama specialiųjų ugdymosi poreikių turinčių mokinių įtraukimo į bendrą klasės veiklą. Planavimo lankstumas ir nuoseklumas, kaip stiprioji veiklos sritis, išskirta 14,54 proc. stebėtų pamokų: 7a kl. fizikos, 6b kl. technologijos, 4a kl. matematikos, 1e kl. lietuvių k., 2b kl. pasaulio pažinimo, 1c kl. matematikos, 8b kl. anglų k., 8c kl. integruoto gamtos mokslų kurso. Šiose pamokose tinkamai suplanuotos, į tikslą orientuotos veiklos pagrįstai keitė viena kitą, daugumai mokinių padėjo kryptingai siekti rezultato. Vertintojų surinkti ir išanalizuoti duomenys leidžia teigti, jog planavimo lankstumas ir nuoseklumas yra patenkinami. Planuodami pamokas mokytojai didžiausią dėmesį skiria veikloms, kurios tik iš dalies padeda siekti suplanuotų rezultatų bei išsikeltų ugdymosi tikslų, neatsižvelgdami į skirtingus mokinių gebėjimus. Mokytojai nesistemingai numato, su kokiais mokymosi, aplinkos, veiklos būdų ir metodų barjerais gali susidurti mokiniai.
* Švietimo pagalbos specialistų ir mokytojų padėjėjų vaidmenys vertinami gerai. Vertintojų surinkti ir išanalizuoti duomenys leidžia teigti, jog mokytojai, švietimo pagalbos specialistai ir mokytojų padėjėjai, dirbdami kartu, tinkamai siekia visiems mokiniams (ypač turintiems didelių specialiųjų ugdymosi poreikių) sudaryti sąlygas sėkmingai dalyvauti ugdymosi procese. Pokalbių su VGK nariais, mokytojais bei mokytojų padėjėjais metu teigiama, kad prieš pamoką trumpai aptariami pamokos tikslai, mokymosi veiklos ir uždaviniai, numatoma, kokio intensyvumo pagalba bus teikiama. Pedagogai teigia, kad glaudesnis bendradarbiavimas tarp mokytojo ir mokytojo padėjėjo vyksta pradinėse klasėse. Šiame koncentre numatomos veiklos ne tik aptariamos, bet kartu ieškoma optimaliausių pagalbos būdų bei priemonių. Pokalbių metu paaiškėjo, jog mokytojai nesikreipia į mokytojų padėjėjus pagalbos dėl specialiųjų mokomųjų priemonių pritaikymo*.* Stebėtų pamokų analizė rodo, kad pamokos metu mokytojo padėjėjas dažniausiai būna šalia didelių specialiųjų ugdymosi poreikių turinčių mokinių, tačiau, esant poreikiui, pagalbą teikia ir kitiems klasės mokiniams. Mokytojų padėjėjai glaudžiai bendradarbiauja su specialiųjų ugdymosi poreikių turinčio mokinio tėvais. Pokalbio su VGK nariais metu išsakyta mintis, kad jie yra tarsi tarpininkai tarp vaiko, mokytojų ir tėvų. Mokytojų padėjėjai, siekdami geriau pažinti sutrikimų ar negalių turinčius mokinius, konsultuojasi su švietimo pagalbos specialistais, kelią kvalifikaciją seminaruose. Mokyklos 2021–2022 m. m. I pusm. veiklos plane nuosekliai suplanuotos veiklos mokytojų, švietimo pagalbos specialistų ir mokytojų padėjėjų bendradarbiavimo tobulinimui: mokytojų ir mokytojo padėjėjų bendradarbiavimo stebėsena, pavyzdžių analizė, apklausa ir analizė dėl bendradarbiavimo pokyčių. Mokytojų, švietimo pagalbos specialistų ir mokytojų padėjėjų santykiai lankstūs, grindžiami bendradarbiavimu, tokiu būdu sudaromos sąlygos daugumai mokinių, turinčių specialiųjų ugdymosi poreikių, pagal jų gebėjimus dalyvauti ugdymosi procese bei patirti sėkmę.
* Pagalba mokiniui ir šeimai užtikrinama vidutiniškai. Su mokinio šeima mokyklos administracija, mokytojai, švietimo pagalbos specialistai dažniausiai bendrauja naudodamiesi elektroniniu TAMO dienynu ar telefonu. Mokyklos 2021–2022 m. m. ugdymo plane numatyta, kad apie atsiradusius mokymosi sunkumus informuojami mokinio tėvai ir kartu tariamasi dėl mokymosi pagalbos teikimo. Išanalizavus VGK posėdžių protokolus, pokalbius su pedagogais bei pagalbos mokiniui specialistais matyti, jog mokykloje nenumatyta algoritmų, aiškių susitarimų dėl paramos ir pagalbos teikimo.
* Mokykla turi du geltonuosius autobusus, iš kurių vienas skirtas pavėžėti specialiųjų lavinamųjų klasių mokinius, veikia pailgintos dienos grupės. Dalis mokinių nuotolinio mokymosi metu aprūpinti kompiuteriais, kiti (patiriantys mokymosi nuotoliniu būdu sunkumų) turėjo galimybę į nuotolines pamokas jungtis mokykloje. Tai leido užtikrinti socialinės, specialiosios, psichologinės, pedagoginės pagalbos teikimą daliai mokinių, kurie patiria mokymosi sunkumų.
* Mokyklos 2021–2022 m. m. ugdymo plane numatyta galimybė teikti trumpalaikes konsultacijas, skirti savarankiškas užduotis (atsiskaitant sutartu laiku), kai mokinys dėl ligos ar kitų priežasčių yra praleidęs 40 proc. pamokų per mėnesį. Mokykla dar nepasinaudojo galimybe organizuoti konsultacijas mokymosi praradimams kompensuoti, paskirtas nuo 2021 m spalio 15 d. Direktorės pavaduotoja ugdymui teigia, kad nėra parengto konsultuojančių mokytojų sąrašo, nenumatytas konsultacijų skaičius ir grafikas.
* Socialinės pedagogės teigimu, elgesio problemų turintiems mokiniams veiksminga *drausmės lapų* praktika. Stebėtų pamokų metu pora mokinių šiuos lapus pateikė užpildyti mokytojai, tačiau įvertinimo kartu su mokytoju neaptarė, todėl tikėtina, kad šios metodikos veiksmingumas mažai paveikus.
* Pokalbio su tėvais metu ne kartą paminėta, kad pagalba suteikiama visada, jei dėl jos kreipiamasi. Kalbantis su tėvais ir VGK nariais (dalyvavo ir klasių kuratorė) paaiškėjo, jog kai kurie kuratoriai inicijuoja tėvų ir pagalbos mokiniui specialistų susitikimus, tačiau stokojama pagalbos mokiniui specialistų iniciatyvos teikiant pagalbą šeimai ir vaikui.
* Paminėtina, jog ne visi mokiniai laiku sulaukia reikiamų specialistų pagalbos. Dėl etatų skaičiaus, specialiojo pedagogo pagalba neteikiama trisdešimčiai (30) mokinių, kadangi mokykla neturi 0,5 etato logopedo pareigoms, pagalba nesuteikiama dvidešimt septyniems (27) mokiniams, turintiems kalbos, kalbėjimo ir komunikacijos sutrikimų. Mokykloje priimtas susitarimas, kad prioriteto tvarka, logopedo pagalba teikiama mokiniams, kurie yra įvertinti PPT, specialiojo pedagogo pagalba teikiama atsižvelgiant į specialiųjų ugdymosi poreikių lygį, pirmumas teikiamas pradinių klasių mokiniams. Socialinio pedagogo ir psichologo poreikis šiuo metu patenkinamas. Pokalbių metu mokytojai išsakė poreikį dėl didesnio skaičiaus mokytojo padėjėjų. Paminėtina tai, jog mokykloje patenkinamai išnaudojamos PPT funkcijos ir galimybės pagelbėti šeimai, nukreipiant ją kryptingai konsultacijai. Pokalbio su spec. pedagoge-logopede metu paaiškėjo, kad bendradarbiavimas su PPT apsiriboja mokinių specialiųjų ugdymosi poreikių įvertinimu. Atsižvelgdami į mokyklos potencialias galimybes bei turimus išteklius, vertintojai teigia, kad pagalba mokiniui ir šeimai vertinama neblogai, tačiau pasigendama aiškumo ir nuoseklumo, konkrečių susitarimų dėl paramos ar pagalbos teikimo.
 |
| 2.2. Įgalinantis vadovavimas mokymuisi ir mokinių mokymosi patirtys, 2 lygis | * Įgalinantis vadovavimas mokymuisi ir mokinių mokymosi patirtys neišskirtinės, išskyrus įtraukios kultūros kūrimą, kuris yra potencialus ir išskiriamas kaip stiprusis mokyklos veiklos aspektas. Visų mokinių motyvuojantis įtraukimas į mokymosi procesą neblogas, bet tobulintinas mokyklos veiklos aspektas. Vadovavimo mokymuisi vidurkis – 2,51 (moda – 2), mokinių mokymosi patirčių vidurkis – 2,49 (moda – 2). Geriausiai vadovavimas ugdymuisi įvertintas 1 ir 6 klasių pamokose (vidurkis – 2,75 iš 4), žemiausiai – 8 klasėse (vidurkis – 2,22 iš 4). Geriausiai mokymosi patirtys įvertintos 5 klasių pamokose (vidurkis – 2,82 iš 4), žemiausiai – 7 klasėse (vidurkis – 2,13 iš 4). Nors vienas iš mokyklos 2020–2022 m. strateginio plano tikslų – „Įtvirtinti mokymo keitimą mokymusi“, o *Reiklumas sau* išorės vertintojų išskirtas kaip stiprusis mokyklos veiklos aspektas (žr. 1.8 punktą),tačiau vertinimo savaitę užfiksuota, jog, 58,2 proc. visų stebėtų pamokų, mokinys yra pasyvus informacijos priėmėjas), 27,3 proc. pamokų vertinamas mokinio dalyvavimas mokymo procese ir tik 14,5 proc. pamokų mokinys aktyviai dalyvauja tobulindamas ir keisdamas save. Tradicinėse stebėtose pamokose dominuoja mokytojas, nesudarytos tinkamos sąlygos individualiai pasirinkti tikslą, mokymosi ir užduoties atlikimo būdą, mokiniams nekuriami aukštesniuosius mąstymo gebėjimus skatinantys iššūkiai. Taikomi tinkami visų ir kiekvieno mokinio įsitraukimo į mokymosi procesą būdai, aktyvus bendradarbiavimas užfiksuotas 1c, 4a kl. matematikos; 1d, 3b, 3d kl. pasaulio pažinimo; 6b kl. technologijų; 6b, 10a lietuvių k. ir literatūros; 5c kl. choreografijos; 6b kl. fizinio ugdymo; 8c kl. integruotų gamtos mokslų pamokose. Užduotys individualizuotos įvairių poreikių ir gebėjimų mokiniams 4a, 6c kl. matematikos; 5c kl. dailės; 8b kl. anglų k.; 8a kl. chemijos; 7d kl. technologijų pamokose. Paminėtina, jog NŠA tyrimo teiginiui „Ruošdamasis pamokai parengiu skirtingo lygio užduotis“ visiškai pritaria 71,4 proc. mokytojų, tačiau tik 3 proc. 5–8 kl. mokinių. Mokyklos VKĮ dokumentuose (SSGG analizėje) viena iš silpnybių užfiksuota *Individualizavimas ir diferencijavimas*, šis aspektas tobulintinu išskirtas ir 2015 m. vykusio išorės vertinimo metu. Analizuojant mokyklos dokumentus matyti, jog mokykla turi teorinį pagrindą ir kai kurių kolegų praktinį potencialą įtraukti visus mokinius į mokymosi procesą, tačiau veiksmingai to neišnaudoja vadybiniu lygmeniu. Dvidešimt keturiose (24) pamokose visų mokinių motyvuojantis įtraukimas į mokymosi procesą užfiksuota kaip tobulintina veikla: pasiūlyta mažai mokinius įtraukiančių užduočių, metodų ir darbo būdų, trūko specialiųjų ugdymosi poreikių turinčių mokinių įtraukimo į bendrą veiklą, neišnaudotas gabių mokinių potencialas, visiems iškeltas vienodas tikslas neskatino maksimalios kiekvieno mokinio pažangos, teigiamos mokytojų nuostatos ir palaikymas pasiekė ne kiekvieną mokinį. Visų mokinių motyvuojantis įtraukimas į mokymosi procesą nesistemingas, todėl tobulintinas mokyklos veiklos aspektas.
* Sąlygų suvokimui ir giliajam mokymuisi sudarymas vidutiniškas. Kaip stiprusis pamokos aspektas užfiksuotas 16,4 proc. pamokų. 34,5 proc. ugdymosi veiklų sudarytos tinkamos sąlygos visiems ir kiekvienam mokiniui gerai išmokti naują mokymosi medžiagą, pateikiant ją skirtingai būdais (kalba, vaizdu, praktiškai veikiant, skaitant ir kt.), užfiksuotas 5a ir 5b kl. tikybos; 7d kl. istorijos; 6d kl. lietuvių k. ir literatūros; 6a, 6d kl. geografijos; 6b, 7d, 8c kl. technologijų; 1c, 6c kl. matematikos; 1d, 3d, 4c kl. pasaulio pažinimo; 3d kl. muzikos; 6b kl. fizinio ugdymo; 5c kl. choreografijos; 5a, 5d kl. anglų k. pamokose ir 3b kl. lietuvių k. specialiųjų pratybų metu. Paveikus naujų žinių siejimas su turimomis stebėtas 16,4 proc. veiklų: 3b kl. pasaulio pažinimo; 5c, 5d kl. lietuvių k. ir literatūros; 7b kl. anglų k.; 6d kl. geografijos; 4a, 8b kl. matematikos; 7a kl. fizikos; 10a kl. ekonomikos pamokose. Esamos sąlygos suvokimui ir giliajam mokymuisi mokykloje nesudaro išskirtinių sąlygų kiekvienam mokiniui atskleisti savo potencialą.
* Mokytojai retai sudaro sąlygas visiems ir kiekvienam mokiniui pritaikyti turimas žinias strateguojant, planuojant, kuriant, ieškant problemų sprendimo būdų, mokiniams savarankiškai pasirenkant žinių atskleidimo būdus, atsižvelgiant į individualias stiprybes ir interesus. Mokinių mokymosi patirtys, kaip stiprusis pamokos aspektas, užfiksuotas 14,5 proc. stebėtų pamokų. Daugumai mokinių paveikus sąlygų sudarymas taikyti ir pademonstruoti žinojimą užfiksuotas 1d, 4c kl. pasaulio pažinimo; 1c, 4a, 6c kl. matematikos; 10a kl. lietuvių k. ir literatūros; 5a ir 5b kl. tikybos; 5a, 6b kl. fizinio ugdymo; 5a, 8a, 8b kl. anglų k.; 8a kl. chemijos; 3d kl. muzikos; 5c kl. choreografijos; 8c kl. integruotoje gamtos mokslų; 10a kl. ekonomikos pamokose. Minėtose pamokose kuriamas judrus, aktyvus, veiklus mokymosi procesas. Atkreiptinas dėmesys, kad aukščiausiai mokinių mokymosi patirtys įvertintos šiuolaikinės paradigmos pamokose, jų užfiksuota 14,5 proc. iš visų stebėtų (vertinimo vidurkis – 3 iš 4), žemiausiai – tradicinės paradigmos pamokose, jų užfiksuota 58,2 proc. (vertinimo vidurkis – 2,25). Kai mokytojai lanksčiai taiko mokinių motyvaciją ir galimybes, parenka tinkamas mokymosi strategijas, jiems pavyksta rengti paveikias, įtraukiančio mokymosi pamokas.
* Daugumoje (64,5 proc.) stebėtų pamokų užfiksuoti pagarbūs, draugiški ir geranoriški mokinių ir mokytojų tarpusavio santykiai, paveikiai grindžiami pozityvaus elgesio skatinimu. Išskirtiniai santykiai ir veiksmingas susitarimų laikymasis užfiksuotas 3d kl. muzikos, 5c kl. choreografijos pamokose. Tinkamas įtraukios kultūros kūrimas, kad kiekvienas jaustųsi reikalingas, stebėtas 1d, 3b, 4c kl. pasaulio pažinimo; 8b kl. chemijos; 5a kl. fizinio ugdymo; 5a ir 5b kl. tikybos; 7d kl. istorijos; 2a kl. lietuvių k.; 5c, 5d, 6b, 6d kl. lietuvių k. ir literatūros; 7b, 8b kl. anglų k.; 1c, 4a, 6c, 7b, 8b kl. matematikos; 6b kl. technologijų; 5b kl. gamtos ir žmogaus; 6a kl. etikos; 5c kl. dailės; 10a kl. ekonomikos; 8c kl. integruotų gamtos mokslų pamokose bei 3b kl. lietuvių k. specialiųjų pratybų metu. Pavienėse pamokose trūko susitarimų dėl darbo tvarkos ir taisyklių laikymosi arba jos akcentuotos siekiant visiško mokinių paklusimo, bet ne sąmoningumo. Mokykla, siekdama mokinių saugumo, tinkamai įgyvendina nuoseklias ir ilgalaikes patyčių prevencijos, socialines ir emocines kompetencijas ugdančias programas bei tolerancijos nuostatas (žr. 2.1 punktą). NŠA tyrimo teiginiui „Mokyklos mokytojai ir kiti darbuotojai yra labai draugiški“ pritaria 78,9 proc. 5–8 kl. (N=213) mokinių, o teiginiui „Mokytojai visada padeda teisingai išspręsti konfliktus“ pritaria 76,2 proc. 5–8 kl. (N=202) tyrime dalyvavusių mokinių. Mokyklos strateginiuose planavimo dokumentuose užfiksuotas vienas iš uždavinių „Nuo gerai įsisąmonintų žinių apie savivaldų mokymą(si) – prie įgūdžių formavimo“sudaro teorines prielaidas tinkamai praktinei savivaldumo raiškai, t. y. pamokoje. Įtraukios kultūros kūrimas mokykloje yra stiprusis veiklos aspektas, kurį verta stiprinti ir plėtoti, siekiant, kad kiekvienas jaustųsi vertingas, reikalingas ir saugus.
 |
| 2.3. Vertinimas ugdant ir rezultatai, 2 lygis | * Vertinimo ugdant vidurkis – 2,38 (moda – 2), ugdymo(si) rezultatų – 2,13 (moda – 2). Vertinimas ugdant kaip stiprusis pamokos aspektas užfiksuotas 12,7 proc., kaip tobulintinas – 30,9 proc. stebėtų pamokų. Tik vienoje iš stebėtų pamokų ši sritis įvertinta labai gerai. 5a kl. anglų kalbos pamokoje mokytoja veiksmingai naudoja vertinimą, tokiu būdu stiprindama visų mokinių tikėjimą savo galiomis. 34,5 proc. stebėtų pamokų užfiksuotas tinkamas formuojamasis vertinimas pagiriamaisiais, padrąsinamaisiais žodžiais: *gerai*, *šaunuolis*, *puikiai*, *teisingai*, *labai gerai* – paveikus daugumai mokinių. Tai užfiksuota 1d, 3b kl. pasaulio pažinimo; 1c, 4a, 6c kl. matematikos; 2a kl. lietuvių kalbos; 3d kl. muzikos; 5a ir 5b kl. tikybos; 6b, 7d, 8c kl. technologijų; 5d, 6b kl. lietuvių kalbos ir literatūros; 8a anglų kalbos; 6a kl. etikos; 5c kl. dailės; 6b kl. fizinio ugdymo; 5c kl. choreografijos stebėtų pamokų protokoluose. 12,7 proc. stebėtų pamokų mokytojai tinkamai įvardija užduoties vertinimo kriterijus, su mokiniais aptaria, koks darbas laikomas geru, tai užfiksuota 6b kl. technologijų, 7a kl. fizikos, 8a kl. anglų kalbos, 5a kl. lietuvių kalbos ir literatūros, 1d kl. pasaulio pažinimo, 10a kl. ekonomikos pamokose. 5d kl. lietuvių kalbos ir literatūros, 4a kl. matematikos pamokose mokiniai tinkamai skatinami apmąstyti pasiektą rezultatą. Kitose stebėtose pamokose formuojamasis vertinimas nesistemingas arba neveiksmingas, dažniausiai formalus, neparemtas vertinimo kriterijais, tik daliai mokinių suprantamas ir įtraukus. Tik pavienėse stebėtose pamokose dalis mokinių, pasiekusių numatytą rezultatą, įvertinami pliusu arba vertinamuoju balu (kaupiamojo vertinimo sistemoje). Mokyklos 2021–2022 m. m. ugdymo plane užfiksuota, jog specialiųjų ugdymosi poreikių turinčių mokinių, kurie mokosi pagal pritaikytas bendrojo ugdymo programas, mokymosi rezultatai vertinami ta pačia balų sistema kaip ir visi mokiniai, pritaikant vertinimo ir atsiskaitymo būdus. Išskirtinių ir paveikių, skirtų specialiųjų ugdymosi poreikių turintiems mokiniams, vertinimo būdų išorės vertinimo savaitę neužfiksuota.
* Mokyklos 2021–2022 m. m. ugdymo plane nurodoma, kad mokinių žinios ir pasiekimai mokykloje vertinami vadovaujantis „Pažangos ir pasiekimų vertinimo tvarka“, patvirtinta 2012 m. rugpjūčio 31 d. direktoriaus įsakymu Nr. V1-365. Paminėtina tai, jog ši tvarka, parengta vadovaujantis „Mokinių pažangos ir pasiekimų vertinimo samprata“, patvirtinta Lietuvos Respublikos švietimo ir mokslo ministro 2004 m. vasario 25 d. įsakymu Nr. ISAK-256, ir negalioja nuo 2016 m. rugsėjo 1 d. Akcentuotina tai, jog minėta mokyklos „Pažangos ir pasiekimų vertinimo tvarka“ remiamasi 76 proc. atsitiktinės atrankos būdu analizuotuose 5–10 kl. mokytojų ilgalaikiuose planuose, numatant dalyko vertinimo sistemą. Pradinio ugdymo mokytojai mokinių žinias ir pasiekimus vertina vadovaudamiesi kita tvarka, patvirtinta 2020 m. gruodžio 23 d. mokyklos direktoriaus įsakymu Nr. V1-367, tačiau pastarasis dokumentas mokyklos 2021–2022 m. m. ugdymo plane neminimas. Siekiant atskleisti mokinių pasiekimus ir veiksmingai stebėti kiekvieno mokinio pažangą, mokykloje reikia susitarti dėl ugdymo(si) rezultatų ir pažangos sampratos, kad vertinimo procesas taptų neatsiejama mokymosi proceso dalimi.
* Mokyklos „Pažangos ir pasiekimų vertinimo tvarkoje“ užfiksuota, kad muzika, kaip ir kiti menai, vertinami 10 balų sistema, tačiau turėtų būti vertinama įrašais *įskaityta* arba *neįskaityta* (pakeitimas dokumente neužfiksuotas); minėtoje tvarkoje apibrėžta, kad mokiniams, pradedantiems mokytis pagal kurią nors programos dalį, skiriamas vieno (1) mėnesio adaptacijos laikotarpis, jo metu taikomas formuojamasis vertinimas, bet įrašai elektroniniame TAMO dienyne rodo, kad rugsėjį mokinių pasiekimai pažymiais vertinti lietuvių kalbos ir literatūros (5d kl.), matematikos, dailės, gamtos ir žmogaus, informacinių technologijų (visose penktose klasėse) pamokose. Mokyklos 2021–2022 m. m. ugdymo plane užfiksuota, kad, reguliuojant mokymosi krūvį, per dieną mokiniams galima skirti tik vieną kontrolinį darbą, tačiau elektroninio TAMO dienyno atsiskaitomųjų darbų grafike pastebėti šio susitarimo pažeidimai 6c, 6d, 7d, 8a, 8b, 8c klasėse (pvz., 8c kl. mokiniams spalio mėnesį tą pačią dieną skirti net 3 kontroliniai darbai). Remiantis NŠA tyrimu, 53,6 proc. 5–8 kl. mokinių visiškai sutinka su teiginiu, kad „Mokytojai visada pasako, kaip bus vertinamos užduotys“; visiškai šiam teiginiui pritaria 41,9 proc. 2–4 kl. ir 18,9 proc. 5–8 kl. mokinių tėvų. Gretinant mokinių, gaunančių specialiąją pedagoginę pagalbą, ir kitų mokinių nuomonę šiuo klausimu, teiginio vertinimas (išskirtoje grupėje) mažiau palankus įtraukiojo ugdymo nuostatoms (standartizuotų taškų vidurkis -0,99). Tik trečdalis (30 proc.) 5–8 klasių mokinių visiškai sutinka su teiginiu, kad „Mokytojų pateikti atliktų užduočių komentarai visada aiškūs ir suprantami“. Šis mokyklos aspektas santykinai probleminis įtraukiojo ugdymo požiūriu. Tik 45 proc. NŠA tyrime dalyvavusių mokytojų (N=42) visiškai sutinka, kad jų vertinimo sistema padeda kiekvienam mokiniui daryti pažangą. Nors, 2020–2021 m. m. mokyklos veiklos plano įgyvendinimo analizėje pateiktose refleksijos formose, mokinių pasiekimų ir pažangos vertinimo kompetenciją tik vos daugiau nei pusė (54,5 proc.) mokytojų (N=44) įsivertina – gerai, 29,5 proc. – patenkinamai, 16 proc. – reikia tobulėti, 2021–2022 m. m. nei Metodinės tarybos plane, nei mokyklos Veiklos plane šios kompetencijos tobulinti neplanuojama. Rezultatų ir pažangos stebėjimas mokykloje neišskirtinis. Siekiant, kad jis būtų paveikus, reikia atnaujinti susitarimus, atitinkančius šiuolaikinę vertinimo sampratą, ir, žinoma, užtikrinti jų laikymąsi.
* Pažangą skatinantis grįžtamasis ryšys neblogas. Mokykloje patenkinamai išnaudojamas pažangą skatinančio grįžtamojo ryšio veiksmingumas. Kaip stiprusis pamokos aspektas jis išskirtas 9,1 proc. stebėtų pamokų: 5a, 8a kl. anglų k.; 5c kl. dailės; 6a kl. etikos; 10a kl. lietuvių k. ir literatūros. Paveikus, pažangą skatinantis grįžtamasis ryšys užfiksuotas 7a kl. fizikos; 6c kl. matematikos; 7d, 8c kl. technologijų; 2a kl. lietuvių k.; 3d kl. muzikos pamokose. Paminėtina, jog kaupiamojo vertinimo balus, tai yra *mažus pažymėlius* ar *pliusus*, pavieniai mokytojai fiksuoja savo užrašuose. Pavieniais atvejais konstatuojama, kad po pamokos pildant elektroninį TAMO dienyną „jame viskas surašoma“. Vertinimo metu stebėta, kad pradinių klasių mokiniai pasiekimus vertina klijuodami spalvotus lapelius klasės įsivertinimų lentoje, asmeninėse pasiekimų knygelėse (pvz., „Mokausi ir augu“). 38,1 proc. NŠA tyrime dalyvavusių pedagogų pritaria teiginiui, kad „Per pamoką arba po jos kiekvienam mokiniui suteikiu informaciją apie tai, ką jis išmoko ir kaip turėtų tobulėti“. 30 proc. tyrime dalyvavusių 5–8 kl. mokinių pritaria teiginiui, kad „Mokytojo pateikti atliktų užduočių komentarai man visada aiškūs ir suprantami“. Pokalbių metu paaiškėjo, jog elektroninio TAMO dienyno įrašus stebi socialinė pedagogė. Elektroniniame TAMO dienyne informacijos apie vertinimą yra, kai kuriais atvejais ji informatyvi, asmeniška, skatinanti siekti didesnės pažangos. Paminėtina tai, jog, išanalizavus visų trisdešimt dviejų (32) klasių komplektų įrašus apie pasiekimus, užfiksuota, kad penktadalyje klasių informacija apie mokymąsi mokiniams ir tėvams elektroniniame TAMO dienyne neteikta 10–22 dienas (skaičiuojant nuo paskutinės išorės vertinimo dienos). Kai mokytojai lanksčiai taiko mokinių motyvaciją ir galimybes, parenka tinkamas mokymosi strategijas, jiems pavyksta surengti paveikias įtraukiančio mokymosi pamokas.
* Rezultatai (pasiekimai ir pažanga) neišskirtiniai ir kartu su Pasiekimų vertinimu mokinių įvairovėje – tobulintinas mokyklos veiklos aspektas. Pamokoje rezultatų vertinimas (palyginimas) dažniausiai nesistemingas. Šios srities vertinimo vidurkis stebėtose pamokose – 2,15 (iš 4). 12,7 proc. stebėtų pamokų vertinimas ugdant įvardijamas kaip stiprusis, 47,3 proc. – kaip tobulintinas pamokos aspektas. Mokinių pažanga vertinama tinkamai, siejant ją su pamokos uždaviniu 4a kl. matematikos; 3d kl. muzikos; 3d, 4c kl. pasaulio pažinimo; 7a kl. fizikos; 5a kl. lietuvių kalbos ir literatūros; 5a kl. anglų kalbos; 5c kl. choreografijos; 6a kl. etikos; 6b kl. fizinio ugdymo; 10a kl. ekonomikos pamokose ir 3b kl. specialiųjų lietuvių kalbos pratybų metu. Daugumoje pamokų apibendrinimas vyko skubotai, formaliai, siejant jį su veikla pamokoje (ką nuveikėme?) ar emocine savijauta.
* 2020–2021 m. m. mokyklos ugdymo plano įgyvendinimo analizėje džiaugiamasi pradinio ugdymo mokinių rezultatais (70 proc. 1–4 klasių mokinių baigė aukščiausiu ir pagrindiniu lygmeniu). NŠA pateiktose NMPP ir PUPP ataskaitose matyti, kad pasiekimų rezultatai vidutiniški. 2020–2021 m. m. NMPP 4 kl. mokinių skaitymo testo surinktų taškų vidurkis 20,7 (maksimalus galimas taškų skaičius 31); matematikos testo vidurkis 24,9 (maksimalus galimas taškų skaičius 40); 8 kl. mokinių skaitymo testo surinktų taškų vidurkis 29 (maksimalus galimas taškų skaičius 37); matematikos testo vidurkis 28,9 (maksimalus galimas taškų skaičius 50). PUPP lietuvių kalbos ir literatūros taškų vidurkis 20,7 (maksimalus galimas taškų skaičius 60); matematikos vidurkis 23,1 (maksimalus galimas taškų skaičius 45). Metodinės tarybos protokoluose matyti, kad mokykloje aptariami bendrieji mokyklos pasiekimai – trimestrų, pusmečių, metinių ir tarpiniai mokymosi rezultatai. Informuojama apie skirtingų gebėjimų mokinių ugdymosi problemas. Posėdžių nutarimai rodo, kad trūksta detalios analizės, sprendimų, kurie būtų tinkami visiems mokiniams, ne tik tiems, kuriems svarstoma teikti specialiąją pedagoginę psichologinę pagalbą. Mokykla turi susitarimus dėl individualios pažangos stebėjimo, 5–10 klasių mokiniai kartu su klasės vadovu pildo „Sėkmės planą“ (formai pritarta Metodinės tarybos posėdyje), tačiau pokalbių su mokiniais metu paaiškėjo, jog dalis mokinių *nemato* teigiamo šio plano poveikio. Metodinėje taryboje periodiškai (pasibaigus trimestrui) aptariama, kiek mokinių įgyvendino individualiuose planuose iškeltus tikslus. Metodinės tarybos protokoluose matyti, kad aptariant pažangą dėmesys skiriamas kiekybiniams rezultatams. Iš esmės „Sėkmės planą“ mokinys pildo du kartus per trimestrą: planuodamas tikslus ir įsivertindamas, todėl neaišku, kas ir kaip stebi kasdienę kiekvieno mokinio pažangą. Mokinių mokymosi rezultatai (analizuoti elektroniniame TAMO dienyne, baigiantis išorinio vertinimo savaitei) rodo, kad mokyklos mokinių pasiekimų stebėjimo sistema neefektyvi, neužtikrina savalaikės pagalbos teikimo skirtingų gebėjimų ir poreikių mokiniams. Net 46 (iš jų net 6 turintys specialiųjų ugdymosi poreikių) 5–10 kl. mokiniai nepasiekia privalomo (vieno ir daugiau mokomųjų dalykų) minimumo. Kalbantis su direktoriaus pavaduotoja ugdymui paaiškėjo, kad mokyklos bendruomenė neužfiksavusi bendro susitarimo dėl pažangos sampratos, o mokyklinių dokumentų ir susitarimų vykdymo priežiūra mokykloje – nesisteminga. Remdamiesi išorės vertinimo savaitę surinktais duomenimis, vertintojai daro išvadą, kad kiekvieno mokinio pasiekimų vertinimas ir pažanga – tobulintinas mokyklos veiklos aspektas. Didžiausią dėmesį skiriant akademiniams mokinių pasiekimams, tinkamai neakcentuojama asmenybės ūgtis, brandos aspektai. Be jų labai sudėtinga pasiekti (aukštesnių, tvarių) įvairių gebėjimų mokinių mokymo(si) rezultatų.
 |
| ***Stiprieji vertinamos srities veiklos aspektai*** | * Įtraukios kultūros kūrimas (2.2 – 3 lygis).
 |
| ***Tobulintini vertinamos srities veiklos aspektai*** | * Visų mokinių motyvuojantis įtraukimas į mokymosi procesą (2.2 – 2 lygis).
* Kiekvieno mokinio pasiekimų vertinimas ir pažanga (2.3 – 2 lygis).
 |
| ***Vertinamos srities rekomendacijos*** | * Siekiant kryptingo visų ir kiekvieno mokinio įsitraukimo į mokymosi procesą būdų, veiksmingai panaudoti kolegų praktinį potencialą, užfiksuotą vertinimo savaitę (1c, 4a kl. matematikos; 1d, 3b, 3d kl. pasaulio pažinimo; 6b kl. technologijų; 6b, 10a lietuvių k. ir literatūros; 5c kl. choreografijos; 6b kl. fizinio ugdymo; 8c kl. integruotų gamtos mokslų pamokose); sudaryti sąlygas (neformaliosiose grupėse, metodinėse grupėse, Metodinėje taryboje) ne tik diskutuoti dėl taikomų mokymo(si) būdų, bet ir stebėti jų praktinę raišką.
* Siekiant veiksmingo pasiekimų ir pažangos vertinimo bei kiekvieno mokinio pažangos rezultatų gerinimo, planuojant mokytojų kompetencijų tobulinimą, mokytojų profesinės kompetencijos segmentus – mokinių pasiekimų ir pažangos vertinimą bei mokinio pažinimą ir jo pažangos pripažinimą – iškelti kaip prioritetinius. Mokykloje, pagal galiojančius teisės aktus, būtina atnaujinti susitarimus dėl pasiekimų ir pažangos vertinimo ir užtikrinti susitarimų laikymąsi. Reikėtų aiškesnių susitarimų dėl individualios mokinių pažangos stebėjimo, kad būtų laiku identifikuojamos problemos, mokiniams laiku (nedelsiant) suteikiama reikalinga pagalba.
* Akademinius pasiekimus sieti su asmenybės brandos aspektais, susitariant dėl individualios mokinių pažangos stebėjimo mokykloje ir pamokoje.
 |

1. **REKOMENDACIJOS DĖL MOKYKLOS VEIKLOS KRYPTINGUMO ORGANIZUOJANT ĮTRAUKŲJĮ UGDYMĄ**

**LIETUVOS RESPUBLIKOS ŠVIETIMO, MOKSLO IR SPORTO MINISTERIJAI**

* Siekiant veiksmingo įtraukiojo ugdymo įgyvendinimo bendrojo ugdymo mokykloje, reikia skirti finansavimą, laikantis įtraukties visiems principo, pvz., kurti mokymo(si) erdves ir / ar aplinkas, jas pritaikyti mokiniams, turintiems fizinę, judėjimo, regėjimo negalią ir kt.
* Stiprinti pedagogų švietimą ir jų meistriškumo ugdymą įtraukiojo ugdymo sistemos įgyvendinimo bendrojo ugdymo mokykloje klausimais; didinti finansavimą, skirtą pedagogų atlyginimams, specialiosioms ugdymo(si) ir techninės pagalbos priemonėms, pagalbos mokiniui specialistų poreikiui tenkinti.
* Siekiant kryptingo įtraukties visiems sampratos įgyvendinimo, būtina didinti pagalbos specialistų skaičių mokyklose (būtina peržiūrėti pagalbos mokiniui specialistų pareigybių aprašus ir sumažinti etato steigimui privalomą mokinių skaičių).

**MOKYKLOS STEIGĖJUI**

* Gerinti mokyklos išorinių ir vidinių aplinkų pritaikymą įvairių gebėjimų turintiems mokiniams.
* Stiprinti pedagogų švietimą ir jų meistriškumo ugdymą įtraukiojo ugdymo sistemos įgyvendinimo bendrojo ugdymo mokykloje klausimais.

**MOKYKLAI**

* Siekiant aiškumo ir kriterijų bendrumo, apibrėžti didaktinių sampratų (pvz., savivaldumas mokantis, socialumas, pastoliavimas, įtraukusis ugdymas ir kt.) raišką, kaip jos atpažįstamos mokyklos veikloje; susitarti dėl taikomų metodų sampratos (pvz., diskusijos metodas, kaip ir kiti metodai, turi konkrečias sąlygas, kriterijus, struktūras), vengiant skirtingų interpretacijų.
* Siekiant kryptingo kiekvieno mokinio įsitraukimo į mokymosi procesą būdų, įveiklinti kolegų praktinį potencialą, sudarant sąlygas ne tik diskutuoti apie taikomus mokymo(si) būdus, metodus, bet ir stebėti jų raišką ugdomosiose veiklose, kartu įvertinant kokybinį poveikį vaikui.
* Susitarti dėl konkrečių kriterijų, pagal kuriuos mokykloje būtų atpažįstama mokymosi paradigmos raiška.
* Pagal galiojančius teisės aktus, būtina atnaujinti mokyklos pasiekimų ir pažangos vertinimo tvarkos aprašą.
* Veiklos planavimo dokumentuose tikslinga numatyti siektinus priemonių rezultatus, kuriais remiantis, būtų galima vertinti priemonių įgyvendinimo veiksmingumą.
* Planuojant mokytojų kompetencijų tobulinimą, mokytojų profesinės kompetencijos segmentus – mokinių pasiekimų ir pažangos vertinimą, mokinio pažinimą ir jo pažangos pripažinimą, pastoliavimą mokiniui – iškelti kaip prioritetinius.

**MOKYTOJAMS, PAGALBOS MOKINIUI SPECIALISTAMS**

* Pamokos uždavinį aptarti ir susieti su apibūdinamu (įvertinamu) laukiamu rezultatu.
* Veiksmingai panaudoti mokytojo padėjėjų potencialą – padėti visiems klasėje esantiems mokiniams.
* Kurti bebarjerę mokymosi aplinką skirtingų gebėjimų mokiniams, taikant edukacinius sprendimus (pvz., skirtingus metodus, priemones, aplinkas ir t. t.).

Vadovaujančioji vertintoja Daiva Rindzevičienė

Vertinimo skyriaus vedėja Snieguolė Vaičekauskienė